Dzilawo—Mihe Mia Viwo | Nusɔsrɔ̃\nGbetakpɔxɔ—Tata Si Míesrɔ̃na | September 2014\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexico Tokunɔgbe Mixe Mizo Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nDzilawo—Mihe Mia Viwo\n“Wò alẽwo ƒe nɔnɔme nenɔ nyanya na wò.”—LOD. 27:23.\nNu kae wòbia be dzilawo nahe wo viwo?\nAleke dzilawo ate ŋu afia nyateƒea wo viwo?\nViɖe kae ɖevi geɖewo kpɔ tso ƒometadedeagua me?\n1, 2. (a) Le blema Israel la, nu kae alẽkplɔlawo ƒe dɔa bia? (b) Aleke dzilawo ƒe dɔa le abe alẽkpɔkplɔdɔ ene?\nLE BLEMA Israel la, alẽkplɔlawo ƒe dɔa menɔ bɔbɔe kura o. Ne ŋdɔe le ʋuʋum alo tsie la dzadzam o, wonɔa gbe dzi nɔa woƒe alẽwo ta kpɔm tso lã wɔadãwo kple fiafiwo si me. Alẽkplɔlawo léa ŋku ɖe woƒe alẽwo dometɔ ɖe sia ɖe ŋu edziedzi be yewoakpɔ esiwo dze dɔ alo xɔ abi la gbɔ. Woléa be na alẽviawo etɔxɛe, elabena ŋusẽ mele wo ŋu abe alẽ tsitsiwo ene o.—1 Mose 33:13.\n2 Ele be nɔnɔme si nɔ alẽkplɔla mawo si la nanɔ dzila Kristotɔwo hã si. Agba le dzilawo dzi be woahe wo viwo be woanɔ agbe ɖe Yehowa ƒe nudidiwo nu. (Ef. 6:4) Ðe esia nɔa bɔbɔe ɣesiaɣia? Kura o! Ðeviwo dzea ŋgɔ ameblenya siwo Satana dona ɖe ŋgɔ la gbe sia gbe. Tsɔ kpe ɖe eŋu la, gbɔdzɔgbɔdzɔwo le ɖevi ɖe sia ɖe ŋu. (2 Tim. 2:22; 1 Yoh. 2:16) Aleke nàwɔ akpe ɖe viwòwo ŋu? Na míadzro nu etɔ̃ siwo nàte ŋu awɔ atsɔ ahe viwòwo la me: (1) nya wo nyuie, (2) nyi wo, eye (3) fia mɔ wo.\nNYA VIWÒWO NYUIE\n3. Aleke dzilawo awɔ anya wo viwo nyuie?\n3 Alẽkplɔla nyui léa ŋku ɖe eƒe alẽwo dometɔ ɖe sia ɖe ŋu nyuie, elabena edina be yeakpɔ egbɔ be wole lãmesẽ me. Biblia gblɔ be: “Wò alẽwo ƒe nɔnɔme nenɔ nyanya na wò.” (Lod. 27:23) Ne ènye dzila la, ele be nànya “wò alẽwo,” alo viwòwo nyuie. Be nàte ŋu awɔ esia la, ele be nàlé ŋku ɖe viwòwo ƒe nuwɔnawo ŋu eye nànya woƒe susuwo kple ale si wosena le wo ɖokui me. Aleke nàte ŋu awɔ esiae? Ele be nànɔ dze ɖom kpli wo edziedzi.\n4, 5. (a) Mɔfiame nyui kawo dzi wɔwɔe ate ŋu ana ɖeviwo nalɔ̃ faa aƒo nu tso woƒe susuwo kple seselelãmewo ŋu? (Kpɔ nɔnɔmetata si le nyati sia ƒe gɔmedzedze.) (b) Nu kae nèwɔ be wòanɔ bɔbɔe na viwòwo be woaɖo dze kpli wò?\n4 Dzila aɖewo de dzesii be ne ɖeviwo ge ɖe woƒe ƒewuiwo me la, dzeɖoɖo kpli wo sesẽna wu. Ƒewuivi geɖe medina be yewoagblɔ yewoƒe susuwo alo aƒo nu tso yewoƒe seselelãmewo ŋu o. Ne nenemae viwòwo le la, nu kae nàte ŋu awɔ? Mehiã kokoko be nàdze agbagba be yeaɖo dze legbeewo kpli wo moveviɖoɖotɔe o. Ke boŋ ɖo dze kpli wo le ɣeyiɣi siwo me mieɖe dzi ɖi. (5 Mose 6:6, 7) Miwɔ nuwo ɖekae. Miɖi tsa, mife fefewo alo miawɔ aƒemedɔwo ɖekae. Ne ɖeviwo ɖe dzi ɖi la, enɔa bɔbɔe na wo be woagblɔ woƒe susuwo ahaƒo nu tso woƒe seselelãmewo ŋu.\n5 Ke ne èwɔ esiawo gake viwòa medi be yeaɖo dze kpli wò o ya ɖe? Gate mɔnu bubu kpɔ. Le kpɔɖeŋu me, le esi teƒe be nàbia viwònyɔnuvi be alekee nye eƒe ŋkekea hã la, wò boŋ gblɔ ale si ŋkekea nɔ na wò. Ðewohĩ esia ana wòalɔ̃ faa aƒo nu tso ale si ŋkekea nɔ nɛ ŋu. Alo ne èdi be yeanya eƒe susu le nya aɖe ŋu la, wò biabiawo neku ɖe nya la ŋu, ke menye eya amea ŋutɔ ŋu o. Àte ŋu abiae be nu kae nye exɔlɔ̃wo ƒe susu le nyaa ŋu hã. Eyome nàbiae be aɖaŋu kae wòaɖo na wo.\n6. Aleke nàwɔ be viwòwo nase le wo ɖokui me be èkpɔa vovo ɖe yewo ŋu eye yewoate ŋu agblɔ yewoƒe nyawo na wò faa?\n6 Ne viwòwo kpɔe be èkpɔa vovo ɖe yewo ŋu eye nènye ame si ŋu yewoate ŋu ate ɖo bɔbɔe la, woalɔ̃ faa be yewoaɖo dze kpli wò. Ne ewɔna na wo be mèkpɔa vovo ɖe yewo ŋu o la, asesẽ na wo be woaɖe woƒe kuxiwo dzi na wò. Nu kae nàwɔ be wòanɔ bɔbɔe na viwòwo be woagblɔ woƒe nyawo na wò? Mègagblɔ ko be, “Àte ŋu ate ɖe ŋunye ɣesiaɣi agblɔ wò nyawo nam” o. Ele be viwò ƒewuiviwo nanyae be màwɔ nu wòagbɔ eme le nya si yewoagblɔ na wò ta o. Ele be woakpɔe hã be ètsi dzi ɖe yewoƒe kuxiwo gbɔ kpɔkpɔ ŋu. Kayla, si xɔ ƒe wuiasieke la gblɔ be: “Metea ŋu gblɔa nye nya ɖe sia ɖe na fofonye. Metsoa nya le nunye o, mebua fɔm o; ɖeko wòɖoa tom. Eyome eɖoa aɖaŋu nyuitɔ kekeake nam.”\n7. (a) Aleke dzilawo ate ŋu ada asɔ ne wole nu ƒom tso nyawo abe gbeɖoɖoɖi ene ŋu? (b) Aleke wòate ŋu adzɔe be dzilawo ƒe nyawo nava ti wo viwo?\n7 Eva hiãna ɣeaɖewoɣi be mia kple viwòwo miaƒo nu tso nyati siwo ŋu wòsesẽna be woaɖo dze tsoe, abe gbeɖoɖoɖi ene ŋu. Ne miele dze ɖom tso nya mawo tɔgbi ŋu la, kpɔ egbɔ be yefia nu nyuitɔ si wòle be woawɔ le nɔnɔme mawo me la wo. Le kpɔɖeŋu me, tsɔe be èyi nuɖuɖudzraƒe aɖe hekpɔe be woƒe agbalẽ si ku ɖe nuɖuɖu vovovo siwo dzram wole ŋu la me nyawo ku ɖe nuɖuɖu me dɔlékuiwo ɖeɖe sɔŋ ko ŋu. Ðewohĩ àdzo le afi ma ayi nuɖuɖudzraƒe bubu. Nu sia tɔgbi ate ŋu adzɔ le viwòwo gome. Ne aɖaŋu siwo nèɖona na wo la nyea nuxlɔ̃amenyawo sɔŋ ko la, ate ŋu ava ti wo si awɔe be woadzudzɔ gbɔwò vava hena aɖaŋuɖoɖo. (Mixlẽ Kolosetɔwo 3:21.) Dze agbagba nàda asɔ boŋ. Nɔvinyɔnu ɖetugbui aɖe si ŋkɔe nye Emily gblɔ be: “Ne dzinyelawo le nu ƒom nam tso gbeɖoɖoɖi ŋu la, womeƒoa nu tso eŋu abe nu gbegblẽe wònye ene o. Wotea gbe ɖe dzidzɔ si le gbeɖoɖoɖi me le esi wònana wodzea si ame nyuie hekpɔa kpeɖeŋutɔ ta la dzi. Esia wɔe be enɔa bɔbɔe nam be maɖo dze kpli wo tso nya ma ŋu. Le nyateƒe me la, ne ɣeyiɣia de medi be madze si ɖekakpui aɖe nyuie wu la, madi be maƒo nu tso eŋu na wo faa, ke menye be maɣlae ɖe wo o.”\n8, 9. (a) Ne dzilawo ɖoa to dzigbɔɖitɔe eye wometsoa nya le wo viwo nu o la, viɖe kae dona tsoa eme? (b) Nu nyui kae do tso eme esi nèlɔ̃ faa se viwò ƒe nyawo?\n8 Gbɔ dzi ɖi nàɖo to viwòa tufafatɔe. Esia ana wòakpɔe be yeate ŋu ate ɖe ŋuwò bɔbɔe ahagblɔ yeƒe nyawo na wò. (Mixlẽ Yakobo 1:19.) Katia, si nye nɔvinyɔnu dzilaɖekɛ aɖe la gblɔ be: “Tsã la, nyemegbɔa dzi ɖi na vinyenyɔnuvia kura o. Nyemeɖea mɔ nɛ wòwua nya si gblɔm wòle nu o. Ɣeaɖewoɣi la, ɖeɖi tea ŋunye akpa be maɖo toe alo be nyemedi fuɖename aɖeke o. Fifia esi metrɔ nye nɔnɔme la, eya hã ƒe nɔnɔme va trɔ. Eva le nye gbe sem fifia wu tsã.”\nÐo to wo be nànya wo nyuie (Kpɔ memama 3-9)\n9 Nu sia tɔgbi ye dzɔ le vifofo aɖe si ŋkɔe nye Ronald kple vianyɔnuvi si nye ƒewuivi la gome. Egblɔ be: “Esi wòva gblɔ nam be ɖekakpui aɖe si le yewoƒe sukua ƒe nu lé dzi na ye la, dzi kum vevie. Gake esi mede ŋugble le ale si Yehowa gbɔa dzi ɖi hesea nu gɔme na esubɔlawo ŋu la, mekpɔe be anyo wu be maɖe mɔ na vinyea wòagblɔ eƒe nyawo nam gbɔ hafi madze agbagba be maɖɔe ɖo. Edzɔ dzi nam ŋutɔ be mewɔe nenema! Esia wɔe be meva se ale si wònɔ sesem le eɖokui mee la gɔme. Esi wògblɔ eƒe nyawo nam vɔ la, enɔ bɔbɔe nam azɔ be maƒo nu nɛ lɔlɔ̃tɔe. Ewɔ nuku nam ŋutɔ be elɔ̃ faa xɔ nye aɖaŋuɖoɖoa. Eka ɖe edzi nam be yeatrɔ yeƒe nɔnɔme.” Dzeɖoɖo kple viwòwo edziedzi ana nànya ale si tututu wobua nuwo ŋui kple ale si wosena le wo ɖokui me. Esia awɔe be nàte ŋu akpe ɖe wo ŋu le woƒe nyametsotsowo wɔwɔ me. *\n10, 11. Aleke nàte ŋu akpe ɖe viwòwo ŋu be woanɔ nyateƒea me?\n10 Alẽkplɔla nyui nyae be alẽwo ate ŋu abu. Alẽ aɖe ate ŋu anɔ gbe ɖum le teƒe si medidi tso alẽha la gbɔ o. Anɔ tetem ɖa le alẽha la ŋu vivivi va se ɖe esime wòaɖe ɖe aga kura tso wo gbɔ. Nu sia ate ŋu adzɔ ɖe ɖeviwo dzi. Woate ŋu ava nɔ tetem ɖa le nyateƒea ŋu vivivi. Nu si gbɔ wòate ŋu atsoe nye hadede vɔ̃wo alo modzakaɖeɖe maɖɔʋuwo. (Lod. 13:20) Nu kae nàte ŋu awɔ be esia nagadzɔ o?\n11 Ne èle nu fiam viwòwo eye nèkpɔ nu siwo me wòhiã be woawɔ ɖɔɖɔɖo le la, mègahe ɖe megbe o, kpe ɖe wo ŋu enumake. Azɔ hã kpe ɖe wo ŋu be woatu nɔnɔme nyui siwo le wo si la ɖo. (2 Pet. 1:5-8) Ƒometadedeagua nye mɔ nyui aɖe si dzi nàto awɔ esia. Wogblɔ le October 2008 ƒe Fiaɖuƒe Subɔsubɔdɔ gbalẽvia me be: ‘Wode dzi ƒo na ƒome ƒe tawo be woatsɔ woƒe ƒomegbanɔamedzi si Yehowa de asi na wo, eye woakpɔ egbɔ be yewowɔ ɖoɖo ɖe ƒome ƒe Biblia nusɔsrɔ̃ edziedzi ŋu.’ Ðe nèle ɣeyiɣi sia ŋu dɔ wɔm nyuie be nàtsɔ ahe viwòwoa? Ka ɖe edzi be viwòwo kpɔa ŋudzedze ɖe agbagba siwo nèdzena be yeakpe ɖe wo ŋu la ŋu.—Mat. 5:3; Flp. 1:10.\nNyi wo nyuie (Kpɔ memama 10-12)\n12. (a) Aleke ƒometadedeagu si ƒomewo wɔna edziedzi la le vi ɖem na ɖeviwo? (Kpɔ aɖaka si nye “Wokpɔa Ŋudzedze Ðe Eŋu” hã.) (b) Aleke ƒometadedeagua ɖe vi na wò ŋutɔe?\n12 Ƒometadedeagu ƒe ɖoɖoa ɖe vi na ƒewuivi aɖe si ŋkɔe nye Carissa kple eƒe ƒomea. Egblɔ be: “Ne míenɔ anyi ɖekae le dze ɖom la, edzɔa dzi nam. Esia nana mía dome va nɔa kplikplikpli eye nu siwo míewɔna kple dzidzɔ ɖekae la tsia susu me na mí. Fofonye kpɔa egbɔ be Ƒometadedeagua medana ƒuna o. Ale si Ƒometadedeagua nɔa vevie nɛ la dea dzi ƒo na nye hã be mabui nu vevii. Esia wɔe be medea bubu eŋu geɖe wu le esi wònye fofonye eye wòxɔa ŋgɔ le ƒomea ƒe gbɔgbɔmenuhiahiãwo gbɔ kpɔkpɔ me ta.” Nɔvinyɔnu ɖetugbui aɖe si ŋkɔe nye Brittney gblɔ be: “Ƒometadedeagua na mía kple dzinyelawo dome le kplikplikpli. Enana mekpɔnɛ be wodi be yewoanya nye kuxiwo eye be wotsɔ ɖe le eme nam vevie. Ewɔnɛ be ƒomekadodoa me sẽna eye míewɔa ɖeka.” Dzilawo ƒe taɖodzinu vevitɔe nye be woakpe ɖe wo viwo ŋu be woava lɔ̃ Yehowa. Ƒometadedeagua nye mɔ nyui aɖe ŋutɔ si dzi woato awɔ esia. *\nFIA MƆ VIWÒWO\n13. Aleke woate ŋu akpe ɖe ɖeviwo ŋu be woasubɔ Yehowa?\n13 Alẽkplɔla nyui zãa eƒe atikplɔ tsɔ fiaa mɔ eƒe alẽwo hekpɔa wo ta. Eƒe taɖodzinu vevitɔe nye be yeakplɔ yeƒe alẽwo ayi ‘gbeɖuƒe nyuiwo.’ (Eze. 34:13, 14) Ne dzilae nènye la, taɖodzinu ma tɔgbie le wò hã asiwò. Àdi be yeakpe ɖe viwòwo ŋu woasubɔ Yehowa. Wò didie nye be nàkpe ɖe wo ŋu woase le wo ɖokui me abe hakpalaa ene esi wògblɔ be: “Nye Mawu, wò lɔlɔ̃nu wɔwɔ enye nye dzidzɔ, eye wò se la le nye dzi me.” (Ps. 40:9) Ne viwòwo sena le wo ɖokui me alea vavã la, woadi be yewoaɖe adzɔgbe na Yehowa ahaxɔ nyɔnyrɔ. Hafi woate ŋu awɔ nyametsotso vevi sia la, ele be Mawu ŋuti sidzedze vavãtɔ nasu wo si eye wòanye woƒe didi be yewoasubɔ Yehowa.\n14, 15. (a) Nu kae wòle be wòanye dzilawo ƒe taɖodzinu? (b) Nu kae ate ŋu ana ƒewuivi aɖe ƒe nuwɔna nadze abe ɖe meka ɖe edzi be nyateƒeae nye esia o?\n14 Ate ŋu adze abe viwòwo mele ŋgɔyiyi wɔm le ƒomedodo si le wo kple Yehowa dome la tutu ɖo me o ene. Ðewohĩ woanɔ ɖi kem gɔ̃ hã nenye be Yehowa Ðasefowo ƒe nufiafiawoe nye nyateƒea. Nu kae nàwɔ? Dze agbagba nàɖe susu kple viwòwo eye nàfia wo be woalɔ̃ Yehowa tso dzi me. Kpe ɖe wo ŋu be woakpɔ ŋudzedze ɖe nu siwo katã Mawu wɔ na wo la ŋu. (Nyaɖ. 4:11) Esia awɔe be ne wova su te ko la, woawo ŋutɔwo woate ŋu atso nya me be yewoasubɔ Yehowa.\n15 Ne viwòwo meka ɖe edzi be nyateƒeae nye esia o la, dze agbagba nàfia mɔ wo dzigbɔɖitɔe. Kpe ɖe wo ŋu woakpɔe be Yehowa subɔsubɔe nye mɔ nyuitɔ si nu woanɔ agbe ɖo eye viɖe mavɔwo dona tsoa eme. Azɔ hã dze agbagba nànya nu si tututu tae wole ɖi kem ɖo. Le kpɔɖeŋu me, ɖe viwòŋutsuvia melɔ̃ ɖe Biblia ƒe nufiafiawo dzi o loo alo ɖeko wòle vɔvɔ̃m be yeaɖe gbeƒã na ɖevi bubuwo? Ðe viwònyɔnuvia meka ɖe edzi be Mawu ƒe sewo dzi wɔwɔe nye nu nyuitɔ wòawɔ o loo alo ɖeko wòle vɔvɔ̃m be ye xɔlɔ̃wo aka le ye ŋu yeatsi akogo?\nFia mɔ wo le agbe me (Kpɔ memama 13-18)\n16, 17. Mɔ kawo dzie dzilawo ate ŋu ato akpe ɖe wo viwo ŋu be ƒomedodo nava nɔ woawo kple Yehowa dome?\n16 Ne viwòwo meka ɖe edzi be nyateƒeae nye esia o la, aleke nàte ŋu akpe ɖe wo ŋu? Dzila geɖewo te ŋu kpe ɖe wo viwo ŋu to nyawo abe esiawo ene biabia wo me: “Ðe wòsesẽna na wò be nànɔ agbe abe Kristotɔ enea? Viɖe kawoe nèsusu be ame kpɔna ne enye Kristotɔ? Nu kawoe wòhiãna be ame natsɔ asa vɔe ɖe Yehowa subɔsubɔ ta? Aleke nèsusu tso viɖe siwo kpɔm míele fifia kple esiwo míava kpɔ le etsɔme ŋu? Ðe viɖeawo sɔ gbɔ wu nu siwo wòhiã be ame natsɔ asa vɔea?” Dze agbagba nàbia nya siawo le wò ŋutɔ wò nyagbewo me le mɔ si aɖee afia be èlɔ̃ wo, ètsɔ ɖe le eme na wo eye èdi vevie be yeakpe ɖe wo ŋu la nu. Mègana woase le wo ɖokui me be èle fɔ bum yewo o. Àte ŋu adzro Marko 10:29, 30 me nyawo me kpli wo. Ðevi aɖewo adi be yewoaŋlɔ viɖeawo ɖe agbalẽ kakɛ aɖe dzi ahaŋlɔ nu siwo wòhiã be ame natsɔ asa vɔe la hã ɖe agbalẽ bubu dzi. Esia ate ŋu akpe ɖe mia kple viwòwo ŋu miade dzesi woƒe kuxiawo ahanya ale si miawɔ akpɔ wo gbɔe. Ne ehiã be míasrɔ̃ Biblia ƒe Nufiafia gbalẽa kpakple “Mawu Ƒe Lɔlɔ̃” gbalẽa kple ɖetsɔlemetɔwo la, ke ɖe mía viwo tɔ ya mele vevie wu oa? Ðe nèle agbalẽ siawo srɔ̃m kpli woa?\n17 Ne viwòwo le tsitsim la, ava hiã be woatiae nenye be yewoasubɔ Yehowa. Womatiae be yewoasubɔ Yehowa le esi wò hã nèle esubɔm ta ko o. Ele be ƒomedodo nanɔ woawo ŋutɔwo kple Yehowa dome. (Lod. 3:1, 2) Ke ne ele sesẽm na viwòa be wòate ɖe Mawu ŋu ya ɖe? De dzi ƒo nɛ be wòabia nyawo abe esiawo ene eɖokui atsɔ adzro nu siwo dzi wòxɔ se la me: ‘Aleke mewɔ nya be Mawu li? Aleke mewɔ nya be Yehowa Mawu tsɔ ɖe le eme nam vavã? Ðe meka ɖe edzi le nyateƒe me be Mawu ƒe sewo dzi wɔwɔ aɖe vi nama?’ Dzilawo, miwɔ nu abe alẽkplɔla nyuiwo ene eye miafia mɔ mia viwo dzigbɔɖitɔe. Mikpe ɖe wo ŋu woaka ɖe edzi be Yehowa subɔsubɔe nye mɔ nyuitɔ si nu woanɔ agbe ɖo. *—Rom. 12:2.\n18. Alekee dzilawo ate ŋu asrɔ̃ Yehowa, Alẽkplɔla Gãtɔ lae?\n18 Enye Kristotɔ vavãwo katã ƒe didi be yewoasrɔ̃ Yehowa, si nye Alẽkplɔla Gãtɔ la. (Ef. 5:1; 1 Pet. 2:25) Abe ale si ko wòle be alẽkplɔla nanya eƒe alẽwo ene la, ele vevie ŋutɔ be dzilawo hã nanya wo vi malɔ̃nugbɔawo nyuie. Ele be dzilawo nafia mɔ wo viwo ale be woakpɔ yayra mavɔ siwo ŋugbe Mawu do la. Ɛ̃, dze agbagba ɖe sia ɖe be nàhe viwòwo be woava lɔ̃ Yehowa!\n^ mm. 9 Kpɔ Gbetakpɔxɔ, August 1, 2008, axa 10-12, be nàkpɔ aɖaŋuɖoɖo bubuwo ku ɖe esia ŋu.\n^ mm. 12 Ne èdi be yeaxlẽ nu geɖe tso nya sia ŋu la, kpɔ nyati si nye “Ƒometadedeagu—Ele Vevie Na Agbetsitsi!” si dze le Gbetakpɔxɔ, October 15, 2009, axa 29-31 la me.\n^ mm. 17 Ne èdi be yeaxlẽ nu geɖe tso nya sia ŋu la, kpɔ Gbetakpɔxɔ, February 1, 2012, axa 18-21.\nWOKPƆA ŊUDZEDZE ÐE EŊU\nDe dzesi nya si sɔhɛ eve aɖewo gblɔ tso ale si ƒometadedeagua ɖe vi na woe ŋu.\n“Ƒometadedeagu fiẽsia wɔnɛ be mía kple nye ƒomea me tɔwo kpakple Yehowa dome nɔa kplikplikpli. Enana medzea si ame si menye kple gbɔgbɔme- ŋgɔyiyi siwo wɔm mele. Ekpena ɖe ŋunye mekpɔa asitɔtrɔ siwo wòle be mawɔ.”\n“Ƒometadedeagua naa mɔnukpɔkpɔ mí be míagblɔ míaƒe dzimenyawo faa le dziɖeɖi me. Enye ɣeyiɣi si me míeɖea susu ɖa le gbe sia gbe fuɖenamewo ŋu hetrɔa susu ɖe gbɔgbɔmenuwo ŋu. Tsã la, ɖoɖo sia menɔ anyi o, gake fifia ya míewɔnɛ. Yayrae wònye vavã!”\nÐe Nèle Dzikpɔladɔ ‘Minyama’?\nÈka Ðe Edzi Be Yeke Ðe Nyateƒea Ŋua? Nu Ka Tae?\nSubɔ Mawu Nuteƒewɔwɔtɔe Togbɔ Be “Xaxa Geɖewo” Ava Hã\nWoaɖe Ku, Si Nye Futɔ Mamlɛtɔ Ða\nMiɖo Ŋku Ame Siwo Le Ɣeyiɣiawo Katã Ƒe Subɔsubɔdɔa Wɔm Dzi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 2014\nGBETAKPƆXƆ—TATA SI MÍESRƆ̃NA September 2014


‘Mele Adzɔge Tso Mía Dometɔ Aɖeke Gbɔ O’\nGbetakpɔxɔ | July 2008\nGBE BUBU Amharic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Myanmar Ossetian Persian Polish Portuguese Romanian Sepedi Setswana Slovak Slovenian Sranantongo Swahili Tsonga Turkish Ukrainian\nNE WOTSƆ mí amegbetɔwo sɔ kple xexe gbahoo sia la, míeɖi naneke kura o. Ðewohĩ àbia ɖokuiwò be, ‘Ðe wòanya wɔ vavã be amegbetɔ tsɛwo nate ɖe Mawu Ŋusẽkatãtɔ la ŋu kplikplikplia?’ Ne Mawu, si ŋkɔe nye Yehowa, di be míate ɖe ye ŋu ko hafi esia anya wɔ. Ðe wòdia? Míate ŋu akpɔ esia ƒe ŋuɖoɖo fakɔnamewo le nya wɔdɔɖeamedzi siwo apostolo Paulo gblɔ na Atenetɔ agbalẽnyala aɖewo la me; woŋlɔ nya siawo ɖe Dɔwɔwɔwo 17:24-27. De dzesi nu ene aɖewo siwo Paulo gblɔ tso Yehowa ŋu.\nGbã la, Paulo gblɔ be, Mawue “wɔ xexea kple nu siwo katã le eme.” (Kpukpui 24) Nu dzeani kple nu vovovo siwo na agbenɔnɔ vivina la ɖo kpe edzi be Wɔla la tsɔ ɖe le eme na mí eye wòlɔ̃ mí. (Romatɔwo 1:20) Susu manɔ eme kura be míabui be Mawu ma adi be yeanɔ adzɔge tso ame siwo wòlɔ̃na vevie la gbɔ o.\nEvelia, Yehowa “naa agbe kple agbegbɔgbɔ kpakple nuwo katã ame sia ame.” (Kpukpui 25) Yehowae nye Agbeléɖetela. (Psalmo 36:10) Ya, tsi, kple nuɖuɖu siwo le vevie hafi agbea nanya nɔ la katã nye nunana siwo tso mía Wɔla la gbɔ. (Yakobo 1:17) Ðe susu le eme be míaxɔe ase be mía Mawu dɔmenyotɔ sia aɖe eɖokui ɖe aga tso mía gbɔ si awɔe be wòasesẽ na mí be míanyae alo ate ɖe eŋua?\nEtɔ̃lia, Mawu wɔ “amewo ƒe dukɔ sia dukɔ tso ame ɖeka me.” (Kpukpui 26) Yehowa mekpɔa ame ŋkume o, eye amedzidede alo nazãbubu ƒomevi aɖeke kura mele eme o. (Dɔwɔwɔwo 10:34) Aleke wòawɔ nu si to vovo na ema? Eyae wɔ “ame ɖeka” si nye Adam, si me dukɔwo katã kple ame ƒomeviwo katã dzɔ tso. Mawu ƒe lɔlɔ̃nue nye be “woaɖe ame ƒomeviwo katã.” (1 Timoteo 2:4) Eya ta mɔnukpɔkpɔ ʋu ɖi na mía dometɔ ɖe sia ɖe be míate ɖe eŋu metsɔ le míaƒe ŋutigbalẽ ƒe amadede, dukɔ si me tɔwo míenye, alo gbegbɔgblɔ si dolawo míenye me o.\nEnelia, Paulo gblɔ nyateƒenya aɖe si naa kakaɖedzi ame wu be: Yehowa ‘mele adzɔge tso mía dometɔ aɖeke gbɔ o.’ (Kpukpui 27) Togbɔ be Yehowa lolo ŋutɔ hã la, ame siwo dina vavã be yewoate ɖe eŋu la kena ɖe eŋu. Eƒe Nya la ka ɖe edzi na mí be mele adzɔge o, ke boŋ ‘etsɔ ɖe ame siwo katã yɔnɛ la gbɔ.’—Psalmo 145:18.\nEdze kɔte le Paulo ƒe nya siawo me be Mawu di be míate ɖe ye ŋu. Ke hã, Paulo gblɔ be, eʋua mɔnukpɔkpɔ sia ɖi na ame siwo lɔ̃na be ‘yewoadii’ eye ‘yewoatsa asi adii’ la ko. (Kpukpui 27) Numekugbalẽ aɖe si Biblia gɔmeɖelawo zãna gblɔ be, “wose egɔme be dɔwɔnya eve siawo ɖea nu si dzi ame ƒe asi ate ŋu asu . . . alo didi si gbɔ woate ŋu aɖo la fiana.” Míawɔ eƒe kpɔɖeŋu ale: Le xɔ doviviti aɖe si me nènya nu sia nu le me la, àte ŋu atsa asi adi afi si nàsi akaɖia le alo afi si ʋɔtrua le, ke hã, ènya be yeake ɖe eŋu godoo. Nenema kee ne míedia Mawu tso dzi blibo me hetsaa asi dinɛ la, míate ŋu aka ɖe edzi be woaɖo míaƒe agbagbadzedzewo teƒe na mí. Paulo ka ɖe edzi na mí be, ‘míake ɖe eŋu vavã.’—Kpukpui 27.\nEdzroa wò vevie be yeate ɖe Mawu ŋua? Ne ète ‘Mawu didi’ le xɔse me, eye ‘nètsa asi dinɛ’ la, àke ɖe eŋu godoo. Mesesẽ kura be míake ɖe Yehowa ŋu o, elabena ‘mele adzɔge tso mía dometɔ aɖeke gbɔ o.’\nTenɔnɔ Ðe Nuxaxa Nu\nÐe Wò Ðoɖowo Wɔ Ðeka Kple Mawu Ƒe Tameɖoɖoa?\n“Kpɔ Ða! Yehowa Ƒe Kluvinyɔnuvi!”\nKpe Ðe Viwò Ŋu Wòanɔ Te Ðe Nuxaxa Nu\nTel Arad Ƒe Ðaseɖiɖi Numaƒomaƒoe\nMawu Ve Nunye Ŋutɔ\nÐe Wògblẽ Be Woazã Mawu Ƒe Ŋkɔa?\nNɔviŋutsu Aɖe Ƒe Dzikudodo\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ July 2008\nGBETAKPƆXƆ July 2008


Lɔlɔ̃ Na Mawu Na Wowɔ Ðeka\nGbetakpɔxɔ—Tata Si Míesrɔ̃na | January 2005\nGBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Mizo Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\nESI woɖo Kristo-hamea le ƒe alafa gbãtɔ Mía Ŋɔli me la, eƒe nɔnɔme ɖedzesiawo dometɔ ɖekae nye ɖekawɔwɔ—togbɔ be teƒe vovovowoe emetɔwo tso hã. Mawu vava la subɔla mawo tso Asia, Europa, kple Afrika. Wonye ame vovovo—nunɔlawo, asrafowo, kluviwo, sitsoƒedilawo, asinudɔwɔlawo, agbalẽnyalawo, kple asitsalawo. Wo dometɔ aɖewo nye Yudatɔwo, eye ɖewo nye Trɔ̃subɔdukɔmetɔwo. Tsã la, wo dometɔ geɖewo nye ahasiwɔlawo, vidzinu ɖeka tɔgbe tɔwo gbɔdɔlawo, ahatsunolawo, fiafitɔwo, alo adzodalawo. Ke hã, esi wova zu Kristotɔwo la, woɖe asi le woƒe nuwɔna gblẽkuawo ŋu heva wɔ ɖeka kplikplikpli le xɔse me.\nNukae wɔe be ƒe alafa gbãtɔ me Kristotɔnyenye te ŋu te amesiawo ƒo ƒu ɖekae? Nukatae ŋutifafa nɔ woa ŋutɔwo kple ame bubuwo dome? Nukatae womekpɔ gome le ʋunyaʋunyawɔwɔ kple aʋawɔwɔwo me o? Nukatae Kristotɔ gbãtɔwo to vovo kura tso subɔsubɔha nyanyɛ siwo li egbea la gbɔ?\nNukae Te Hamea Metɔwo Ƒo Ƒui?\nNu vevitɔ si te xɔsetɔ siwo nɔ anyi le ƒe alafa gbãtɔ me ƒo ƒue nye lɔlɔ̃ na Mawu. Kristotɔ mawo de dzesii be nu vevitɔ si wodi tso yewo sie nye be yewoalɔ̃ Mawu, Yehowa, kple yewoƒe dzi blibo, yewoƒe luʋɔ blibo, kpakple yewoƒe susu blibo. Le kpɔɖeŋu me, wogblɔna apostolo Petro, si nye Yudatɔ, be wòayi ɖe trɔ̃subɔdukɔ me tɔ aɖe, si mabɔ ha kpli le dzɔdzɔme nu o la, ƒe aƒeme. Nusi koŋ ʋãe be wòwɔ ɖe nya sia dzie nye lɔlɔ̃ na Yehowa. Petro kple Kristotɔ gbãtɔwo se vivi le ƒomedodo kplikplikpli, si nɔ te ɖe Yehowa ƒe amenyenye, nusiwo wòdi kple esiwo medi o ŋuti sidzedze vavãtɔ dzi, menɔnɔ kple Mawu me. Le ɣeyiɣi aɖe megbe la, Mawusubɔlawo katã va se egɔme be Yehowa di tso yewo si be “tame ɖeka kple susu ɖeka” nanɔ yewo si.—Korintotɔwo I, 1:10; Mateo 22:37; Dɔwɔwɔwo 10:1-35.\nXɔse si nɔ xɔsetɔ siawo si ɖe Yesu Kristo me gate wo ƒo ƒui ɖe edzi. Wodi be yewoazɔ eƒe afɔtoƒewo pɛpɛpɛ. Ede se na wo be: “Mialɔ̃ mia nɔewo, sigbe alesi melɔ̃a mi ene . . . Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.” (Yohanes 13:34, 35) Lɔlɔ̃ sia menye gotagome seselelãme aɖe ko o, ke boŋ enye ɖokuitsɔtsɔsavɔ ƒe lɔlɔ̃ si anɔ wo si na wo nɔewo. Nukae ado tso esia me? Yesu do gbe ɖa ɖe amesiwo xɔ edzi se la ta be: “Mele biabiam . . . bena wo katã woazu ɖeka, sigbe alesi wò, Fofo, nèle menye, eye nye hã mele mewò ene, bena woawo hã woazu ɖeka le mía me.”—Yohanes 17:20, 21; Petro I, 2:21.\nYehowa kɔ eƒe gbɔgbɔ kɔkɔe, alo eƒe dɔwɔŋusẽ, ɖe eƒe subɔla vavãwo dzi. Gbɔgbɔ sia na be ɖekawɔwɔ nɔ wo dome. Ekpe ɖe wo ŋu be wose Biblia ƒe nufiafia, si dzi hameawo katã lɔ̃ ɖo la, gɔme. Yehowa subɔlawo ɖe gbeƒã gbedasi ma ke—si nye Yehowa ƒe ŋkɔ ŋuti kɔkɔ to Mawu ƒe Mesia Fiaɖuƒe, si nye dziƒodziɖuɖu aɖe si aɖu ameƒomea katã dzi, la dzi. Kristotɔ gbãtɔwo se se si wode na wo be ‘woaganye xexe sia ƒe akpa aɖeke o’ la gɔme. Le esia ta, Kristotɔwo mekpɔ gome le dukɔmeviwo ƒe ʋunyaʋunyawɔwɔwo alo asrafowo dome ʋawɔwɔwo dometɔ aɖeke me o. Wowɔ ŋutifafa kple amesiame.—Yohanes 14:26; 18:36; Mateo 6:9, 10; Dɔwɔwɔwo 2:1-4; Romatɔwo 12:17-21.\nXɔsetɔwo katã de dzesii be enye yewoƒe agbanɔamedzi be yewoanɔ ŋutifafa me kple amewo. Le mɔ ka nu? To egbɔkpɔkpɔ be yewoƒe nuwɔnawo sɔ ɖe Biblia ƒe mɔfiafiawo nu me. Le esia ta, apostolo Paulo ŋlɔ na Kristotɔwo be: ‘Miɖe amenyenye xoxo, si nɔ anyi le agbenɔnɔ tsãtɔ la nu la ɖa’ eye ‘mido amenyenye yeye.’—Efesotɔwo 4:22-32.\nWolé Ðekawɔwɔ Me Ðe Asi\nEle eme baa be menye ame deblibowoe xɔsetɔ siwo nɔ anyi le ƒe alafa gbãtɔ me nye o, eye nɔnɔme aɖewo do mo ɖa si de nu gblẽ ge le woƒe ɖekawɔwɔ ŋu kloe. Le kpɔɖeŋu me, Dɔwɔwɔwo 6:1-6 gblɔ be masɔmasɔ aɖe do mo ɖa le Yudatɔ Kristotɔ siwo doa Helagbe kple esiwo doa Hebrigbe la dome. Wo dometɔ siwo doa Helagbe la susui be wonɔ nu wɔm ɖe yewo ŋu vovototodedeamemetɔe. Gake esi wonya ka nya la ta na apostoloawo ko la, wokpɔ egbɔ enumake ameŋkumemakpɔmakpɔtɔe. Emegbe la, nufiafia aɖe na wohe glãka le nusi woabia tso amesiwo menye Yudatɔwo o si le Kristo-hamea me ŋu. Wonɔ te ɖe Biblia me gɔmeɖosewo dzi wɔ nyametsotso, eye amesiame lɔ̃ ɖe nyametsotso sia dzi.—Dɔwɔwɔwo 15:1-29.\nKpɔɖeŋu siawo ɖee fia be masɔmasɔwo mede mama gbevovodolawo dome alo na be wowɔ se kpaɖi siwo ade mama ƒe alafa gbãtɔ me Kristo-hamea me o. Nukatae? Elabena ŋusẽ gã aɖe nɔ nusiwo bla wo ɖekae—si nye lɔlɔ̃ na Yehowa, Yesu Kristo dzixɔxɔse, ɖokuitsɔtsɔsavɔ ƒe lɔlɔ̃ na wo nɔewo, lɔlɔ̃ ɖe gbɔgbɔ kɔkɔe ƒe mɔfiafiawo dzi, Biblia nufiafiawo gɔmesese ɖekae, kple lɔlɔ̃ faa be woatrɔ ame ƒe agbenɔnɔ—la ŋu ale gbegbe be ena be ɖekawɔwɔ kple ŋutifafa nɔ hame gbãtɔa me.\nWowɔ Ðeka le Tadedeagu me le Egbeŋkekeawo Me\nÐe ɖekawɔwɔ ma ke ate ŋu anɔ anyi egbea? Ðe nɔnɔme siawo ke ate ŋu ate subɔsubɔha aɖe me tɔwo aƒo ƒu ɖekae si awɔe be ŋutifafa anɔ woa kple wo nɔvi siwo ƒe ŋutigbalẽ to vovo dome le xexea ƒe akpa sia akpaa? Ẽ, woate ŋui! Yehowa Ðasefo siwo le dukɔ, ƒukpo, kple nuto siwo wu 230 me le xexeame katã la wɔ ɖeka le nɔviwo ƒe habɔbɔ me. Eye nɔnɔme siwo na ƒe alafa gbãtɔ me Kristotɔ wɔ ɖeka la kee na be ɖekawɔwɔ le woawo hã dome.\nNusi kpe ɖe Yehowa Ðasefowo ŋu be wole ɖekawɔwɔ me koŋue nye subɔsubɔ si wotsɔna naa Yehowa Mawu. Esia fia be wodzea agbagba be yewoawɔ nuteƒe nɛ le nɔnɔme ɖesiaɖe me. Yehowa Ðasefowo xɔ Yesu Kristo kple eƒe nufiafiawo hã dzi se. Kristotɔ siawo ɖea ɖokuitsɔtsɔsavɔ ƒe lɔlɔ̃ fiana woƒe haxɔsetɔwo eye woɖea gbeƒã Mawu ƒe Fiaɖuƒea ŋuti nyanyui sia ke le dukɔ siwo katã me wole la me. Wolɔ̃na faa be yewoaƒo nu tso Fiaɖuƒe sia ŋu na subɔsubɔhawo katã, ameƒomevi ɖesiaɖe, dukɔ ɖesiaɖe, kple hadome ƒuƒoƒo ɖesiaɖe me tɔwo. Yehowa Ðasefowo hã medea akpa aɖeke dzi le xexeame ƒe wɔnawo me o, si kpena ɖe wo ŋu be wote ŋu nɔa te ɖe dunyaheha, dekɔnu, hadomegbe, kple asitsatsa me nyaƒoɖeamenu siwo maa amewo dome la nu. Ðasefowo katã lɔ̃ ɖe woƒe agbanɔamedzi si wònye be woanɔ ɖekawɔwɔ me kple amewo to alesi wonɔa agbe ɖe Biblia ƒe dzidzenuwo nu me dzi.\nÐekawɔwɔ Ʋãa Amewo\nÐekawɔwɔ sia ʋãa amesiwo menye Ðasefowo hafi o la zi geɖe. Le kpɔɖeŋu me, Ilse * nye Katoliko Nyɔnu Saɖagaxɔmenɔla kpɔ le Germany. Nukae na be Yehowa Ðasefowo ƒe nu va lé dzi nɛ? Ilse gblɔ be: “Woawoe nye amesiwo ɖɔ ʋu wu si medo goe kpɔ. Womeyia aʋa o; womewɔa naneke be yewoatsɔ awɔ nuvevi ame aɖeke o. Wodi be yewoakpe ɖe amewo ŋu be woanɔ agbe le dzidzɔkpɔkpɔ me le paradisonyigba dzi le Mawu ƒe Fiaɖuƒe dziɖuɖua te.”\nGünther, si nye Germany-srafo nɔ France le Xexemeʋa evelia wɔɣi, hã tɔ li. Gbeɖeka la, Protestanttɔwo ƒe osɔfo aɖe wɔ sɔleme na asrafo siwo nɔ Günther ƒe asaɖa me. Osɔfoa do gbe ɖa bia yayra, takpɔkpɔ, kple aʋadziɖuɖu na wo. Le sɔlemea wɔwɔ vɔ megbe la, Günther dze gbetakpɔkpɔ dɔ si wode esi la gɔme. Ekpɔ woƒe futɔwo to eƒe didiƒekpɔmɔ̃ me hekpɔ be osɔfo aɖe hã nɔ sɔleme wɔm na woawo hã. Günther gblɔ emegbe be: “Anɔ eme kokoko be osɔfo ma hã do gbe ɖa bia yayra, takpɔkpɔ, kple aʋadziɖuɖu. Alesi wòdzɔe be Kristotɔwo ƒe sɔlemehawo tsi tre ɖe wo nɔewo ŋu le aʋa ma ke me la wɔ nuku nam.” Nusiawo tsi susu me na Günther ŋutɔ. Esi Günther va ke ɖe Yehowa Ðasefowo, siwo mekpɔa gome le aʋawɔwɔ me o, ŋu emegbe la, eva zu Ðasefoawo ƒe xexeame katã ƒe nɔviwo ƒe habɔbɔa me tɔ.\nAshok kple Feema nye Ɣedzeƒe subɔsubɔha aɖe me tɔwo tsã. Xɔ aɖe nɔ woƒe aƒe me si me wosaa vɔ na mawu aɖe le. Ne ƒomea me tɔ aɖe dze dɔ vevie la, wogbugbɔ léa ŋku ɖe woƒe subɔsubɔa ŋu. Esi Ashok kple Feema nɔ nu me dzrom kple Yehowa Ðasefowo la, Biblia me nufiafiawo kple lɔlɔ̃ si le Ðasefoawo dome wɔ dɔ ɖe wo dzi ale gbegbe. Wonye Yehowa ƒe Fiaɖuƒea ƒe ŋuti nyanyui gbeƒãɖela dovevienuwo fifia.\nIlse, Günther, Ashok, kple Feema wɔ ɖeka kple Yehowa Ðasefo miliɔn geɖe siwo le xexeame katã la. Woxɔ ŋugbe si Biblia do be nusiwo na wowɔ ɖeka egbea le subɔsubɔ me la ate ameƒomea me tɔ toɖolawo katã aƒo ƒui kpuie la dzi se. Ɣemaɣi la, aʋawɔwɔwo, ɖekamawɔmawɔ, kple subɔsubɔhawo dome mamã aɖeke maganɔ anyi o. Xexeame katã awɔ ɖeka le Mawu, Yehowa, subɔsubɔ me.—Nyaɖeɖefia 21:4, 5.\n^ mm. 16 Míetrɔ ŋkɔawo dometɔ aɖewo le nyati sia me.\nTogbɔ be Kristotɔ gbãtɔwo tso teƒe vovovowo hã la, wowɔ ɖeka\nƉoe Ɖe Amewo Ɖoe Ɖe Amewo Lɔlɔ̃ Na Mawu Na Wowɔ Ðeka\nw05 1/1 axa 4-6\nNusitae Ame Geɖe Meka Ðe Edzi Be Subɔsubɔhawo Ate Ŋu Ana Ameƒomea Nawɔ Ðeka O\nSrɔ̃ Kpɔɖeŋu Si Yesu Ðo Ði La\nWona Hehe Wo Be Woaɖi Ðase Tsitotsito\nMíesrɔ̃ Alesi Míaɖo Ŋu Ðe Yehowa Ŋu Bliboe\nAlesi Nàzã Mawumenunya Atsɔ Akpɔ Viwòwo Tae\nÐɔ Ŋu Ðo le Kɔnu Siwo Medzea Mawu Ŋu O Ŋu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA January 2005\nGBETAKPƆXƆ—TATA SI MÍESRƆ̃NA January 2005


GBE BUBU Albanian Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Papiamento (Curaçao) Polish Portuguese Romanian Samoan Setswana Shona Silozi Slovak Slovenian Spanish Sranantongo Swahili Thai Tsonga Turkish Ukrainian Urdu Vietnamese\nNukae wòfia be woasubɔ Yehowa ‘le gbɔgbɔ me’?\nEsi Yesu Kristo nɔ gbeƒã ɖem na Samaria-nyɔnu aɖe si va tsi du ge le Yakob ƒe vudo si te ɖe du si nye Sixar ŋu me la, egblɔ be: “Mawue nye gbɔgbɔ, eye amesiwo le gbe dom ɖa nɛ la, ele be, woado gbe ɖa le gbɔgbɔ kple nyateƒe me.” (Yohanes 4:24) Ele be woatsɔ subɔsubɔ vavãtɔ ana ‘le nyateƒe me,’ si fia be ele be wòawɔ ɖeka kple nusi Yehowa Mawu ɖe fia tso eɖokui kple eƒe tameɖoɖowo ŋu le Biblia me. Azɔ hã ele be gbɔgbɔ, alo dzonɔameme, si tso dzi si yɔ fũ kple lɔlɔ̃ kpakple xɔse me, nadze le míaƒe Mawu subɔsubɔ me. (Tito 2:14) Gake nya siwo ƒo xlãe fia be Yesu ƒe nya si wògblɔ tso ‘Mawu subɔsubɔ le gbɔgbɔ me’ ŋu lɔ nu geɖe ɖe eme wu tamesusu ƒe nɔnɔme si míetsɔ le Yehowa subɔmee ko.\nDze si Yesu ɖo kple nyɔnua le vudoa to meku ɖe mawusubɔsubɔ ƒe seselelãme si anɔ mía me alo esi manɔ mía me o ŋu o. Woate ŋu aɖe dzonɔameme kple veviedodo afia le alakpasubɔsubɔ gɔ̃ hã me. Ke boŋ esi Yesu gblɔ be menye Samaria-to dzi alo gbedoxɔ si le Yerusalem me—siwo katã nye teƒe aɖe koŋ—ye woasubɔ Fofoa le o megbe la, eƒo nu tso subɔsubɔ mɔnu yeye si nɔ te ɖe Mawu ƒe nɔnɔme ŋutɔŋutɔ dzi. (Yohanes 4:21) Egblɔ be: “Mawu nye Gbɔgbɔmeme.” (Yohanes 4:24, Charles B. Williams) Menye ŋutilãmemee Mawu vavã la nye o eye míate ŋu akpɔe alo aka asi eŋu o. Eyama subɔsubɔ menɔ te ɖe gbedoxɔ alo to ŋutɔŋutɔ aɖeke dzi o. Eyata Yesu nɔ nu ƒom tso subɔsubɔ ƒe akpa siwo yi ŋgɔ wu nusiwo wokpɔna ko ŋu.\nHekpe ɖe subɔsubɔ si sɔ tsɔtsɔna le nyateƒe me ŋu la, ele be gbɔgbɔ kɔkɔea—Mawu ƒe dɔwɔŋusẽ makpɔmakpɔ la—hã ƒe mɔfiafia nakpe ɖe eŋu. Apostolo Paulo ŋlɔ bena: “Gbɔgbɔ [kɔkɔe] la dzroa nuwo katã me kpɔna keke Mawu ƒe nu gogloawo me ke.” Egblɔ kpee be: “Ke míawo la míexɔ xexeme ƒe gbɔgbɔ la o, hafi Gbɔgbɔ, si tso Mawu gbɔ la boŋ míexɔ, bene míate ŋu anya nusi Mawu na mí la.” (Korintotɔwo I, 2:8-12) Be míasubɔ Mawu wòadze eŋu la, ele be eƒe gbɔgbɔ nanɔ mía dzi eye wòafia mɔ mi. Gawu la, ele vevie be míaƒe gbɔgbɔ, alo tamesusu ƒe nɔnɔme, nawɔ ɖeka kple etɔ, to nusɔsrɔ̃ kple eƒe Nya la dzi wɔwɔ me.\nSubɔ Mawu “le gbɔgbɔ kple nyateƒe me”\nw01 9/15 axa 28


MAGADIDI hafi ŋutsu aɖe si le Yesu xa la aku o. Eɖe kuku be: “Yesu, ɖo ŋku dzinye, ne èva ɖo wò fiaɖuƒe la me.” Yesu ɖo eŋu nɛ be: ‘Vavã mele egblɔm na wò egbea bena: Ànɔ Paradiso la me kplim.’ (Luka 23:42, 43) Míenya ŋutsu sia ŋkɔ o, eye ele eme be menye dɔléle alo tsitsi tae wòle kukum ɖo o; hlɔ̃ aɖe si wòdo tae wole ewum ɖo. Ke hã, nɔnɔme wɔnublanui si me wònɔ la ate ŋu ade dzi ƒo na ame tsitsiwo.\nNe míede ŋugble le kakaɖedzi sẽŋu si nɔ ŋutsu ma si ŋu la, awɔ dɔ ɖe mía dzi godoo! Togbɔ be woklã Yesu ɖe ati ŋu le egbɔ, eye eya hã nɔ kukum hã la, kakaɖedzi nɔ ŋutsu ma si be Yesu ava nye Fia le Mawu ƒe Fiaɖuƒea me. Eƒe susu gblɔ nɛ hã be Yesu ava ɖo ŋku ye dzi gbeɖeka ahakpe ɖe ye ŋu. Wò ya bu eŋu kpɔ ko—woava fɔ ŋutsu ma si wobu fɔe la ɖe paradiso dzeani aɖe me, esime Yesu anye Fia!\nAmeƒomea le nɔnɔme aɖe si sɔ kple nuvɔ̃wɔla ma si nɔ kukum la tɔ me egbea. Alekee? Ƒe ka kee míeɖaxɔ o, mí katã míele nuvɔ̃ ƒe tohehe xɔm, eye ehiã be woaxɔ na mí. (Romatɔwo 5:12) Abe alesi nuvlowɔla ma wɔe ene la, míate ŋu atrɔ ɖe Kristo Yesu ŋu hena mɔkpɔkpɔ—míate ŋu atrɔ ɖe eŋu be míakpɔ gbɔdzɔe tso kuxi sesẽ siwo me míetona le tsitsi me kura gɔ̃ hã me! Le nyateƒe me la, Yesu do agbe nɔnɔ tegbee ŋugbe na ameƒomea. Ɣemaɣi la, míade blibo le ŋutilã kple susu me le paradisonyigba dzi.—Yohanes 3:16, 36.\nWoawɔ Nuwo Katã Yeye na Tsitsiawo Kple Ðeviwo Siaa\nNe Kristo le fia ɖum la, “dzi adzɔ [anyigbadzitɔwo katã] ɖe ŋutifafa gbogbo la ŋuti.” (Psalmo 37:11) Ame aɖeke magagblɔ be “yele dɔ lém o.” (Yesaya 33:24) Woaɖe nuwɔame ɖesiaɖe si me míanya to la ɖa, elabena ɣemaɣi la, “xɔdrɔ̃wo ati kpo abe zi ene, eye aɖetututɔwo ƒe aɖe atso aseye.” (Yesaya 35:6) Ðekakpui me ŋusẽ agaɖo ame tsitsiwo ŋu; “[woagaɖo woƒe] ɖekakpuiŋkekewo me.”—Hiob 33:25.\nGake ɖe míate ŋu aka ɖe nusia dzia? Enyo, de ŋugble le amesi do Paradiso ŋugbe na ŋutsu si ɖo kudo nu la ŋu kpɔ. Amewo kplɔ atatututɔwo, xɔdrɔ̃wo, ŋkuagbãtɔwo kple tokunɔwo va Yesu gbɔe zi geɖe. Eda “dɔlélewo kple lãmegbegblẽwo katã ƒomevi” mawo na wo. (Mateo 9:35, 36; 15:30, 31; Marko 1:40-42) Eɖe nusi eƒe Fiaɖuƒea awɔ na amewo la fia wòdze ƒã. Yesu fɔ amesiwo ku la dometɔ gbogbo aɖewo ɖe tsitre gɔ̃ hã. (Luka 7:11-17; Yohanes 11:38-44) Eto esia wɔwɔ me na kakaɖedzi geɖe gava su amewo si be “amesiwo katã le yɔdowo me la, woase eƒe gbe” abe alesi wòdo ŋugbe ene.—Yohanes 5:28, 29; Dɔwɔwɔwo 24:15.\nBu eŋu kpɔ ko be wòe nye ma fɔ kple ŋutilã yeye le Paradiso aɖe me hekpɔ be yele nu kpɔm nyuie, yele xeviwo ƒe xɔxlɔ̃ kple gbeɖiɖi viviwo sem, abɔ kple afɔwo megale ye vem o, eye yeƒe susu le ŋute bliboe! “Ƒe, siwo ŋu nèle [gbɔgblɔm] le be, womedze ye ŋu o la” nu va yi tegbee. (Nyagblɔla 12:1-7; Yesaya 35:5, 6) ‘Woaɖe ku’ kura gɔ̃ hã ɖa—‘woamii tegbee.’—Korintotɔwo I, 15:26, 54.\nNe míetsɔ xexeame nudzɔdzɔwo sɔ kple Biblia ƒe nyagblɔɖiwo la, míakpɔe be eteƒe magadidi o tsitsi me kuxiwo nu ayi keŋkeŋ. (Mateo 24:7, 12, 14; Luka 21:11; Timoteo II, 3:1-5) Eteƒe madidi o ame tsitsi siwo katã xɔ Mawu dzi se eye wosubɔnɛ la agaɖo woƒe ɖekakpui me ŋusẽ me—gake fifia ya, yi ɖe mavɔmavɔ me!—g2/06.\nNɔ Susua Zãm!\nAbe alesi ŋutilã me kamedede doa ŋusẽ lãmekawo ene la, susua zazã nana ahɔhɔ̃a wɔa dɔ nyuie. Be míado ŋusẽ ahɔhɔ̃a la, ehiã be míanɔ nu yeyewo wɔm. Mɔ siwo dzi míato ado ŋusẽ míaƒe ahɔhɔ̃a ƒe dɔwɔwɔ dometɔ aɖewo enye esiwo gbɔna.\n▪ Srɔ̃ nu yeyewo; ate ŋu anye ati alo aɖi dada, aɖaŋudɔwo abe kusi alo papa lɔlɔ ene kple bubuawo; àte ŋu asrɔ̃ gbe yeye aɖe hã.\n▪ De ha kple ame ƒomevi vovovowo; ɖo dze kpli wo be susua natrɔ ɖe nu yeyewo ŋu ahaɖa ɖe edzi.\n▪ Do vivi ɖe mawusubɔsubɔ ŋu. “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miaƒe dzimedidiwo, eye mitsɔ akpedada kpe ɖe eŋuti. Eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.”—Filipitɔwo 4:6, 7.\n▪ Xlẽ agbalẽ nyuiwo; ɖo dze tso nusiwo nèxlẽ ŋu na amewo.\n▪ Ðo ŋku nusiwo nèse le radio dzi alo kpɔ le television dzi be wò susu nayi edzi anɔ dɔ wɔm.\n▪ Ne ɖusi nèwɔna la, ekema zã miasi nàtsɔ asi television, azã telefon, alo aklɔ aɖui eye nenye miawɔla nènye la, zã ɖusi tsɔ wɔ woe.\n▪ Zã wò ŋku, wò to, wò aɖe, wò ŋɔti kple ŋutilã le ŋkeke bliboa me.\n▪ Bia modzakaɖeƒe siwo tsɔ ɖe mia gbɔ kple esiwo le didiƒewo ŋuti nyawo eye nàɖi tsa yi teƒe mawo.\nYesu do ŋugbe be eteƒe madidi o, tsitsi me vevesesewo nu ayi, eye ɖekakpui me ŋusẽ axɔ ɖe eteƒe tegbee\nƉoe Ɖe Amewo Ɖoe Ɖe Amewo Ðekakpui me Ŋusẽ Me Nɔnɔ Tegbee!\ng 4/06 axa 26-27


menye ahatsunola o, menye ameƒola o, ke ame fatu; menye gedila o, menye galɔ̃la o,\n1 Mose 4:7\nAlo menye ale wòle oa? Ne èwɔ nyui la, wò ŋku me akɔ, ke ne mèwɔ nyui o la, ekema nuvɔ̃ de xa ɖe ʋɔtru nu, eye wòɖo tamea ɖe ɖe ŋuwò; ke wò la ɖu edzi!\nlɔlɔ̃nu sia me wokɔ mía ŋu le zi ɖeka ɖe ɣeyiɣiawo katã nu to Yesu Kristo ƒe ŋutilãtsɔtsɔna me.\nWole atam dzodzro kam, eye wole alakpa dam, wole ame wum, wole fi fim, eye wole ahasi wɔm, wole kpɔ dzem, eye hlɔ̃dodo tsiã ɖe wo nɔewo nu.\nWomase ŋutasesẽ ŋkɔ le wò anyigba dzi azɔ o kple tsɔtsrɔ̃ kpakple gbegblẽ ŋkɔ le wò liƒowo dzi o, eye àyɔ wò gliwo be „xɔname“ kple wò agbowo be „kafukafu“.\nMegabu vɔ̃ ɖe hawòvi ŋu, esime wòɖe dzi ɖi le gbɔwò o.\nMegaʋã ŋu sesẽnuɖula o, eye eƒe mɔã ɖeke megadze ŋuwo o.\nmí amesiwo dome nya viviwo le, eye míenɔa amehawo dome yia mawuƒe me lae.\nAɖe woƒe luʋɔ tso teteɖeanyi kple ŋutasesẽ me, eye woƒe ʋu axɔ asi le eŋku me.\nWoagagblɔ busunya ɖe amea ɖeke ŋuti o, wòaganye dzrehelawo o; woanye ame fetuwo, woatsɔ dɔmefafa katã afia amewo katã.\n Elabena tso ame ƒe dzi me ke nu vɔ̃ɖi susuwo doa go tsona, matrewɔwɔwo, fififiwo, amewuwuwo, ahasiwɔwɔwo, ŋubiabiãwo, nu vɔ̃ɖi wɔwɔwo, beble, ahiãdzedze, ŋku vɔ̃ɖi, busubɔbɔ, dàda, movidzɔdzɔ;\n Migadrɔ̃ ʋɔnu, ne woagadrɔ̃ ʋɔnu mi o. Elabena ʋɔnudɔdrɔ̃, si miedrɔ̃ la, eya ke woatso adrɔ̃ ʋɔnu mi; eye dzidzenu, si mietsɔ dzidze la, eya ke woatsɔ adzidze na miawo hã.\n Ke wò la, nukaŋuti nèdrɔ̃a ʋɔnu nɔviwò mahã? Alo wò hã, nukaŋuti nèdo vlo nɔviwò mahã? Elabena mi katã míava nɔ tsitre ɖe Kristo ƒe ʋɔnudrɔ̃zikpui la ŋgɔ. Elabena woŋlɔ ɖi bena; „Aƒetɔ la gblɔ be: Meta nye agbe: Woadze klo sia klo nam, eye aɖe sia aɖe aʋu me na Mawu.“ Eyata azɔ mía dome ɖesiaɖe abu akɔnta le ye ŋutɔ ɖokui ŋuti na Mawu. Azɔ la migana miadrɔ̃ ʋɔnu mía nɔewo o, hafi midrɔ̃ ʋɔnu le nusia ŋuti boŋ bena, amea ɖeke nagatsɔ nukikli alo nuɖiaɖia ada ɖe nɔvia ƒe mɔ dzi o.


Mateo 27 - Holy Bible [Ewe Bible 1913] - (Mat 27)\nKe esi ŋu ke la, nunɔlagãwo kple dumegãwo katã de adaŋu le Yesu ŋuti, bena yewoawui;\neye wobiae, kplɔe yi ɖade asi na Pontio Pilato, mɔ̃mefia la.\nTete esi Yuda, amesi fia eyome mɔ, kpɔ bena, wotso kufia nɛ la, evee, eye wògbugbɔ klosalo, blaetɔ̃ la yi na nunɔlagãwo kple amegãwo gblɔ bena:\nMewo nuvɔ̃ be, mede ʋu maɖifɔ asi. Ke woawo gblɔ bena: Mía gbɔ nya kae wotsoa? Wò ŋutɔ kpɔ edzi!\nEye wòtso klosalo la ƒu gbe ɖe mawuxɔ la me hedzo, eye wòyi ɖade ka ve na eɖokui.\nKe nunɔlagãwo fɔ klosalo la gblɔ bena: Womeɖe mɔ bena, woatsɔe ade nudzɔdzɔ me o; elabena ʋuƒlegae.\nEye wode adaŋu, eye wotsɔe ƒle zemela ƒe abɔ, ne wòanye amedzrowo ƒe ɖiƒe.\nEyaŋuti woyɔ abɔ ma be ʋubɔ vaseɖe egbegbe.\nAle wowu nya, si nyagblɔɖila Yeremya gblɔ ɖi la nu bena: „Eye wotsɔ klosalo blaetɔ̃, si enye amesi ŋu Israel-via ɖewo do asi ɖo la, ƒe tanu,\neye wotsɔ wo na ɖe zemela ƒe abɔ ta, abe alesi Aƒetɔ la ɖo nam ene.“\nEye Yesu le tsitre ɖe mɔ̃mefia la ƒe ŋku me, eye mɔ̃mefia la biae bena: Wòe nye Yudatɔwo ƒe fia la mahã? Yesu gblɔ nɛ bena: Wòe gblɔe.\nEye esi nunɔlagãwo kple dumegãwo tso enu la, meɖo nyaa ɖeke ŋu o.\nTete Pilato gblɔ nɛ bena: Ɖe mèle ɖase, si ɖim wole le ŋutiwò la, sem o mahã?\nEye meɖo nyaku ɖeka hɔ̃ hã ŋu nɛ o, ale bena mɔ̃mefia la ƒe mowɔ yaa ŋutɔ.\nEye le ŋkekenyuie sia dzi ɖaa la mɔ̃mefia la lɔ̃a asiɖeɖe le gatɔ ɖeka ŋuti na ameha la, amesi ke wolɔ̃.\nKe le ɣemaɣi me la gatɔa ɖe, si ameawo nya la, le wo si, si woyɔna be Baraba.\nEyaŋuti esi woƒo wo ɖokui nu ƒu la, Pilato gblɔ na wo bena: Ameka ŋue mielɔ̃ bena, maɖe asi le na mia? Baraba loo alo Yesu, si woyɔna be Kristo la mahã?\nKe esi wòbɔbɔ nɔ ʋɔnuɖrɔ̃zikpui la dzi la, srɔ̃a dɔ ɖo ɖe egbɔ gblɔ bena: Megawɔ naneke kple ame dzɔdzɔe ma o; elabena eto ƒe zã me la mekpe fu geɖe le drɔ̃eƒe le eta.\nKe nunɔlagãwo kple amegãwo ƒoe ɖe amehawo nu bena, woabia Baraba, eye woawu Yesu.\nEye mɔ̃mefia la xɔ edzi gblɔ na wo bena: Ame eve la dometɔ ka ŋuti miele didim bena, maɖe asi le na mi mahã? Ke woawo gblɔ bena: Baraba ye!\nPilato gblɔ na wo bena: Ekema nuka mawo Yesu, si woyɔna be Kristo la mahã? Wo katã wogblɔ bena: Na woaklãe ɖe ati ŋuti!\nKe egblɔ bena: Ekema vɔ̃ ka gɔ̃ wòwɔ mahã? Ke woawo do ɣli sesĩe wu bena: Na woaklãe ɖe ati ŋuti!\nEye esi Pilato kpo bena, wɔwɔa ɖeke megali o, ke zi tɔ hoo boŋ la, etsɔ tsi klɔ asi le ameha la ƒe ŋku me gblɔ bena: Nye la, ʋu sia mele asinye me o; mia ŋutɔwo mikpɔ edzi!\nEye dukɔ blibo la katã xɔ dzi bena: Eƒe ʋu neva mía kple mía viwo dzi!\nTete wòɖe asi le Baraba ŋu na wo; ke Yesu la, eƒoe kple atam, eye woɖee asi, bena woakpe de ati ŋuti.\nTete mɔ̃mefia la ƒe asrafowo tso Yesu, eye wokplɔe yi ɖe ʋɔnudrɔ̃ƒe, eye asrafoha blibo la katã ƒo ƒu ɖe eŋuti.\nEye woɖe awu le eŋuti, eye wotsɔ awu dzi ʋlaya hedo nɛ.\nEye wotsɔ ŋu he tsihe ɖɔ nɛ, eye wotsɔ ayeti de nuɖusi me nɛ, eye wodze klo ɖe eƒe ŋku me, ɖu fewu le eŋuti gblɔ bena: Mieɖo gbe na wò, Yudatɔwo ƒe fia!\nEye woɖe ta ɖe eŋuti, eye woxɔ ayeti la ƒo tame nɛ.\nEye esi woɖu fewu le eŋuti vo la, woɖe awu ʋlaya la le eŋu, eye wogatsɔ ye ŋuta ƒe awuwo do nɛ, eye wokplɔe yina kaklã ge ɖe ati ŋuti.\nKe esi wodo go yina la, wokpɔ ŋutsua ɖe, si tso Kirene, amesi ƒe ŋkɔ enye Simon, eye wozi eyama dzi bena, wòatsɔ atitsoga la nɛ.\nEye esi woɖo afisi woyɔna be Golgata, si gɔme nye ametakoliƒe la,\nKe esi woklãe ɖe ati ŋuti megbe la, womã eƒe awuwo me, eye wodzidze nu ɖe wo dzi, bena woawu nya, si nyagblɔɖila gblɔ ɖi la nu bena: „Wòmã nye awuwo ɖe wo nɔewo dome, eye wodzidze nu ɖe nye awu ʋlaya dzi.“\nEye wobɔbɔ nɔ anyi ɖe afima le eŋu dzɔm.\nEye woŋlɔ eƒe nutsonya ɖo tagbɔ nɛ bena; Yesu, Yudatɔwo ƒe fia la, enye esi!\nEye woklã adzodala eve ɖe ali ŋu kpe ɖe eŋuti, ɖeka le nuɖusi me, eye ɖeka le mia me.\nEye amesiwo le eŋuti tom le yiyim la, do ɖiŋu nɛ de ta ʋuʋum,\neye wole gbɔgblɔm bena: Wò, amesi le mawuxɔ la gbãm gale etum le ŋkeke etɔ̃agbe la, ɖe ɖokuiwò; nenye Mawuvi nènye la, ekema ɖi le atitsoga la ŋuti!\nNenema ke nunɔlagãwo kple agbalẽfialawo kple dumegãwo le fewu ɖum le eŋuti le gbɔgblɔm bena:\nEɖe ame bubuwo, eye mate ŋu aɖe ye ŋutɔ ɖokui o; nenye Israel ƒe fia wònye la, ekema neɖi le atitsoga la ŋuti azɔ, eye miaxɔ edzi ase.\nEɖo dzi ɖe Mawu ŋuti; eya naɖee azɔ, ne elɔ̃nɛ, elabena egblɔ be, Mawuvi yenye.\nNenema ke adzodala, siwo woklã ɖe ati ŋu kpe ɖe eŋuti la, hã dzui.\nKe tso gaƒoƒo adelia dzi la zãdokeli do de anyigba la katã dzi vaseɖe gaƒoƒo asiekelia dzi.\nKe esi amesiwo le tsitre de afima dometɔa ɖewo see la, wogblɔ bena: Amesia le Eliya yɔm.\nEye enumake wo dometɔ ɖeka ƒu du yi ɖatsɔ ƒumekutsa, eye wòkɔ aha tsitsi ɖe eme fũ, eye wòtsɔe ɖo ayeti nu hekpe ne.\nKe ame mamleawo gblɔ bena: Ɖe asi le eŋu! Na ne míakpɔe, abe Eliya ava ɖee ene.\nEye Yesu gado ɣli kple gbe sesĩe, eye wòtso eƒe gbɔgbɔ la hena.\nEye kpo ɖa, mawuxɔmetsovɔ la dze ɖe eve tso tagba vaseɖe egɔme, eye anyigba ʋuʋu, eye kpe gbadzawo wo,\neye yɔdowo nu ʋu, eye ame kɔkɔe geɖe, siwo ɖo alɔ̃ la, ƒe ŋutilãwo tsi tre,\neye esi wodo go tso yɔdowo me le eƒe fɔfɔ megbe la, woyi ɖe du kɔkɔe la me, eye woɖe wo ɖokui fia ame geɖewo.\nKe esi aʋafia la kple amesiwo kpe ɖe eŋuti hele Yesu dzɔm la, kpɔ anyigbaʋuʋu kple nusiwo va dzo la, wovɔ̃ ŋuta hegblɔ bena: Nyateƒe, Mawuvie nye esia!\nEye nyɔnu geɖewo le afima le nu kpɔm le adzɔge, amesiwo dze Yesu yome tso Galilea le esubɔm;\namesiwo dome Maria, Magdalatɔ, kple Maria, si nye Yakobo kple Yosef dada, kple Zebedeo ƒe viwo dada wole.\nEye esi fiẽsi ɖo la, ŋutsu kesinɔtɔa ɖe tso Arimatia, si ŋkɔ nye Yosef, amesi ŋutɔ hã nye Yesu ƒe nusrɔ̃la,\namesia yi Pilato gbɔ ɖabia Yesu ƒe kukua. Tete Pilato ɖo bena, woatsɔe nɛ.\nEye Yosef tso ame kuku la, eye wòtso aklala, si fu tititi la xatsa ɖe eŋuti:\neye wòtsɔe mlɔ ye ŋuta ƒe yɔdo yeye, si wòna woɖe ɖe kpe gbadza me la me; eye esi wòmũ kpe gãa ɖe ɖo yɔdo la nu la, edzo.\nEye Maria, Magdalatɔ la, kple Maria keme la wole afima, eye wobɔbɔ nɔ anyi hedze ŋgɔ yɔdo la.\nEye le dzadzraɖoŋkeke ƒe ŋufɔke dzi la nunɔlagãwo kple farisitɔwo va kpe ta ɖe Pilato gbɔ gblɔ bena:\nAƒetɔ, mieɖo ŋui bena, esi ameblela ma le agbe la, egblɔ bena: Le ŋkeke etɔ̃ megbe la magatsi tre.\nEyata de se bena, woadzo yɔdo la ŋu vaseɖe ŋkeke etɔ̃agbe, bene eƒe nusrɔ̃lawo magava afii ayii, eye woagblɔ na amewo bena: Etsi tre tso ame kukuwo dome, eye beble megbetɔ la nagavɔ̃ɖi wu ŋgɔgbetɔ la o.\nPilato gblɔ na wo bena: Dzɔlawo nye ekem, miheyi ne miadzɔe, abe alesi mienya ene.\nEye wodzo heyi ɖatre kpe la ɖe enu, eye woɖo dzɔlawo afima.


Wɔ Nu Si Le Dzɔdzɔe, Zɔ Kple Mawu | Te Ðe Yehowa Ŋu\n‘Wɔ Nu Si Le Dzɔdzɔe’ Le Zɔzɔ Kple Mawu Me\n1-3. (a) Nukata míenyi fe le Yehowa ŋu? (b) Nuka dim míaƒe Agbeɖela lɔ̃ame la le tso mía si?\nTSƆE be nèle tɔdziʋu aɖe si le nyɔnyrɔm me. Le ɣeyiɣi si me tututu nèsusui be afisi wòɖo fifia ya mɔkpɔkpɔ aɖeke megali o la, kasia ameɖela aɖe va do eye wòɖe wò yi dedienɔƒee. Aleke gbegbe wò dzi adze emee nye si esime ɖewòla la ɖe wò tso afɔkua me eye wògblɔ na wò azɔ be: “Fifia èle dedie”! Ðe màse le ɖokuiwò me be yenyi fe le amea ŋu oa? Ne míagblɔe tututu la, ènyi wò agbe ƒe fe le eŋu.\n2 Le mɔ aɖewo nu la, esia nye kpɔɖeŋu na nusi Yehowa wɔ na mí. Nyateƒee, míenyi fe le eŋu. Eyae wɔ tafe ƒe ɖoɖoa si ʋu mɔ na mí be woaɖe mí atso nuvɔ̃ kple ku ƒe fuwɔame si me. Míesenɛ le mía ɖokui me be míele dedie elabena míenyae be zi alesi míeyi edzi tsɔ vɔsa xɔasi ma dzixɔse de dɔwɔwɔ me ko la, wotsɔa míaƒe nuvɔ̃wo kea mí, eye kakaɖedzi li be etsɔme mavɔ aɖe li na mí. (Yohanes I, 1:7; 4:9) Abe alesi míekpɔe le Ta 14 lia me ene la, tafea nye Yehowa ƒe lɔlɔ̃ kple dzɔdzɔenyenye ƒe kpeɖodzi gã aɖe. Aleke wòle be míawɔ nu ɖe eŋui?\n3 Esɔ be míabu nusi míaƒe Agbeɖela ŋutɔ di tso mía si ŋu. Yehowa gblɔ to nyagblɔɖila Mixa dzi be: “Amegbetɔ, egblɔ nusi nyo la na wò; nusi ko dim Yehowa le tso asiwò la, enye be, nawɔ nusi le eteƒe [nusi le dzɔdzɔe, NW], nalɔ̃ dɔmenyowɔwɔ, eye nabɔbɔ ɖokuiwò ɖe anyi ahazɔ le wò Mawu ŋku me.” (Mixa 6:8) De dzesii be nusiwo dim Yehowa le tso mía si dometɔ ɖekae nye be ‘míawɔ nusi le eteƒe.’ Aleke míate ŋu awɔe?\n“Nyateƒe la ƒe Dzɔdzɔenyenye” Yome Titi\n4. Aleke míewɔ nya be Yehowa di be míanɔ agbe ɖe yeƒe dzidzenu dzɔdzɔewo nu?\n4 Yehowa di tso mía si be míanɔ agbe ɖe yeƒe dzidzenuwo le nyui kple vɔ̃ ŋu la nu. Esi eƒe dzidzenuwo le dzɔdzɔe eye wonyo ta la, ne míenɔ agbe ɖe wo nu la, ekema míele dzɔdzɔenyenye yome tim. Yesaya 1:17 gblɔ be: “Misrɔ̃ nu nyui wɔwɔ, miti nya dzɔdzɔe yome.” Mawu ƒe Nya la xlɔ̃ nu mí be ‘míadi dzɔdzɔenyenye.’ (Zefanya 2:3) Egade dzi ƒo na mí hã be ‘míado amenyenye yeye si wowɔ le Mawu ƒe nɔnɔme nu, le nyateƒe la ƒe dzɔdzɔenyenye me.’ (Efesotɔwo 4:24) Nyateƒe la ƒe dzɔdzɔenyenye—nudzɔdzɔewɔwɔ ŋutɔŋutɔ—tsria ŋutasesẽ, makɔmakɔnyenye, kple agbegbegblẽnɔnɔ, elabena wotsi tre ɖe nusi le kɔkɔe ŋu.—Psalmo 11:5; Efesotɔwo 5:3-5.\n5, 6. (a) Nukata menye agbae wònye be míawɔ nu wòasɔ ɖe Yehowa ƒe dzidzenuwo nu o? (b) Aleke Biblia ɖee fiae be nudzɔdzɔewɔwɔ yome titi nye nusi míayi edzi anɔ wɔwɔm ɖaa?\n5 Agbae wònye be míanɔ agbe ɖe Yehowa ƒe dzidzenu dzɔdzɔewo nua? Kura o. Dzi si te ɖe Yehowa ŋu megbea eƒe didiwo dzi wɔwɔ o. Esi míelɔ̃ mía Mawu kple eƒe nɔnɔme nyuiawo katã ta la, míedi be míanɔ agbe le mɔ si dzea eŋu nu. (Yohanes I, 5:3) Ðo ŋku edzi be Yehowa ‘lɔ̃a nu dzɔdzɔe wɔwɔ.’ (Psalmo 11:7) Ne míedi be míasrɔ̃ Mawu ƒe nudzɔdzɔewɔwɔ ŋutɔŋutɔ la, ke ele be míalɔ̃ nusiwo Yehowa lɔ̃na eye míalé fu nusiwo wòléa fui.—Psalmo 97:10.\n6 Mele bɔbɔe be amegbetɔ madeblibowo nati dzɔdzɔenyenye alo nudzɔdzɔewɔwɔ yome o. Ehiã be míaɖe amenyenye xoxoa kple eƒe nuwɔna vɔ̃ɖiwo ɖa eye míado yeyea. Biblia gblɔ be amenyenye yeyea nye ‘esi wowɔna yeye’ to sidzedze vavãtɔ me. (Kolosetɔwo 3:9, 10) Nya siwo nye “esi wowɔna yeye” la fia be amenyenye yeyea dodo nye nuwɔna si anɔ edzi yim ɖaa, esi bia veviedodonu. Aleke ke míedzea agbagba be míawɔ nu nyui o, ete ŋu dzɔna ɣeaɖewoɣi be míaƒe nuvɔ̃menyenye nawɔe be míawɔ vodada le míaƒe tamesusu, nyagbɔgblɔ, alo nuwɔna me.—Romatɔwo 7:14-20; Yakobo 3:2.\n7. Aleke wòle be míabu kplamatsedonuwo le míaƒe agbagbadzedze be míati nudzɔdzɔewɔwɔ yomee?\n7 Aleke wòle be míabu nusiwo ado kplamatse mí le míaƒe agbagbadzedze be míati nudzɔdzɔewɔwɔ yome lae? Nyateƒee wònye be míadi be míabu nuvɔ̃ gã siwo míewɔ la nu tsɛe o. Le ɣeyiɣi ma ke me la, mele be míana ta gbeɖe, ahabui be míaƒe gbɔdzɔgbɔdzɔwo na be míegadze asubɔ Yehowa o. Mía Mawu amenuvela la wɔ ɖoɖo be yeagbugbɔ axɔ nuvɔ̃wɔla siwo trɔ dzime. Bu apostolo Yohanes ƒe nya siawo siwo naa kakaɖedzi ame la ŋu kpɔ: “Meŋlɔ nusiawo ɖo ɖe mi, bene miagawɔ nuvɔ̃ o.” Gake eyome egblɔ kpee wòsɔ be: “[Ke hã] ne ame aɖe wɔ nuvɔ̃ [le blibomademade si ƒe dome míenyi ta] la, nyaxɔɖakɔla le mía si le Fofoa gbɔ, eyae nye Yesu Kristo, dzɔdzɔetɔ la.” (Yohanes I, 2:1) Ẽ, Yehowa tsɔ Yesu ƒe tafevɔsa na ale be míate ŋu asubɔ Eyama wòadze eŋu togbɔ be míenye nuvɔ̃mewo hã. Ðe esia meʋã mí míedi be míawɔ míaƒe ŋutete ɖesiaɖe adze Yehowa ŋu oa?\nNyanyui la Kple Mawu ƒe Ʋɔnu Dzɔdzɔe Dɔdrɔ̃\n8, 9. Aleke gbeƒãɖeɖe nyanyuia ɖea Yehowa ƒe ʋɔnu dzɔdzɔe dɔdrɔ̃ fianae?\n8 Míate ŋu awɔ nu dzɔdzɔe—le nyateƒe me la, míate ŋu asrɔ̃ Mawu ƒe ʋɔnu dzɔdzɔe dɔdrɔ̃—to gomekpɔkpɔ bliboe le Mawu ƒe Fiaɖuƒe ŋuti nyanyuia gbɔgblɔ me. Ðekawɔwɔ kae le Yehowa ƒe ʋɔnu dzɔdzɔe dɔdrɔ̃ kpakple nyanyuia dome?\n9 Yehowa mahe xexe vɔ̃ɖi sia ava nuwuwui nenye be mena woxlɔ̃ nu amewo do ŋgɔ o. Le Yesu ƒe nyagblɔɖi si ku ɖe nusiwo adzɔ le nuwuɣia ŋu me la, egblɔ be: “Ele be woaɖe gbeƒã nyanyui la afia dukɔwo katã gbãgbiagbã.” (Marko 13:10; Mateo 24:3) Nya “gbãgbiagbã” si wòzã fia be nudzɔdzɔ bubuwo akplɔ xexeame katã ƒe gbeƒãɖeɖedɔa ɖo. Nudzɔdzɔ siawo ƒe ɖee nye xaxa gã si wogblɔ ɖi, si ahe tsɔtsrɔ̃ ava ame vɔ̃ɖiwo dzi eye wòata mɔ na dzɔdzɔenyenye xexeme yeyea. (Mateo 24:14, 21, 22) Le nyateƒe me, ame aɖeke tɔ madzɔ kura be wòatsɔ nya ɖe Yehowa ŋu be ewɔ nu madzɔmadzɔ ɖe ame vɔ̃ɖiwo ŋu o. Esi wòna wole nu xlɔ̃m amewo ta la, ele mɔnukpɔkpɔ geɖe nam amesiawo be woatrɔ tso woƒe mɔwo dzi bene woagatsrɔ̃ o.—Yona 3:1-10.\nMíeɖea Mawu ƒe dzɔdzɔenyenye fiana ne míegblɔa nya nyuia na amewo ameŋkumemakpɔmakpɔtɔe\n10, 11. Mɔ ka nue míesrɔ̃a Mawu ƒe ʋɔnu dzɔdzɔe dɔdrɔ̃ le le nyanyuia gbɔgblɔ me?\n10 Mɔ ka nue míesrɔ̃a Mawu ƒe ʋɔnu dzɔdzɔe dɔdrɔ̃ le le nyanyuia gbɔgblɔ me? Gbã la, ɖeko wòsɔ be míawɔ nusi míate ŋui atsɔ akpe ɖe amewo ŋu be woakpɔ xɔxɔ. Gabu kpɔɖeŋu si nye be woɖe wò tso tɔdziʋu si le nyɔnyrɔm me ŋu kpɔ. Fifia esi nèle dedie le ameɖeʋua me la, àdi be yeakpe ɖe ame bubu siwo gale nyɔnyrɔm le tsia me ŋu godoo. Nenema ke agba le mía dzii be míakpe ɖe amesiwo kpɔtɔ le ʋiʋlim le xexe vɔ̃ɖi sia ƒe “tsiwo” me ŋu. Ele eme baa be ame geɖe gbea míaƒe gbedasia ya. Gake zi alesi Yehowa ƒe dzigbɔgbɔ blewu la nu meyi o ko la, enye agba le mía dzi be míana mɔnukpɔkpɔ wo be ‘woava dzimetɔtrɔ gbɔ’ ne woadze na xɔxɔ.—Petro II, 3:9.\n11 To nyanyuia gbɔgblɔ na amesiwo katã míedoa goe me la, míesrɔ̃a ʋɔnu dzɔdzɔe dɔdrɔ̃ le mɔ vevi bubu aɖe hã nu: Eyae nye ameŋkumemakpɔmakpɔ. Ðo ŋku edzi be “Mawu mekpɔa ame ŋku me o, hafi boŋ le dukɔ sia dukɔ me, amesi ke vɔ̃nɛ, eye wòwɔa nu dzɔdzɔe la, eya dzea eŋu.” (Dɔwɔwɔwo 10:34, 35) Ne míedi be míasrɔ̃ Eƒe dzɔdzɔenyenye la, ke mele be míado ŋgɔ abu susu aɖe ɖe amewo ŋu o. Ke boŋ míagblɔ nyanyuia na ameƒomeviwo katã, metsɔ le eme teƒe si wotso, ɖoƒe si wole, alo aleke ke woƒe ganyawo le o. Míetoa esia me naa mɔnukpɔkpɔ amesiwo katã adi be yewoaɖo to la be woase nyanyuia ahawɔ ɖe edzi.—Romatɔwo 10:11-13.\nAlesi Míewɔa Nu Ðe Amewo Ŋui\n12, 13. (a) Nukatae mele be míayɔ ɖe ʋɔnudɔdrɔ̃ amewo ŋu o? (b) Gɔmesese kae le Yesu ƒe nuxlɔ̃ame si nye ‘midzudzɔ ʋɔnudɔdrɔ̃’ kple ‘midzudzɔ fɔbubu’ ŋu? (Kpɔ etenuŋɔŋlɔa hã.)\n12 Míagate ŋu aɖe nudzɔdzɔewɔwɔ afia ne míewɔa nu ɖe amewo ŋu abe alesi Yehowa wɔa nu ɖe mía ŋutɔwo mía ŋui ene. Ele bɔbɔe ŋutɔ be míanɔ ʋɔnu drɔ̃m amewo, eye anɔ ɖeklemi ɖem woƒe vodadawo ahanɔ nya tsɔm ɖe woƒe tamesusuwo ŋu. Gake mía dometɔ kae adi be Yehowa nake ŋku ɖe yeƒe tamesusuwo kple vodadawo me nublanuimakpɔmakpɔtɔe? Menye aleae Yehowa wɔa nu ɖe mía ŋui o. Hakpala la de dzesii be: “Yehowa, ne èbe, yealé vodadawo ɖi la, Aƒetɔ, ameka anɔ te ma?” (Psalmo 130:3) Ðe medzɔa dzi na mí be mía Mawu dɔmenyotɔ la meɖoe be yeake ŋku ɖe míaƒe vodada suesuewo me oa? (Psalmo 103:8-10) Ekema aleke wòle be míawɔ nu ɖe amewo ŋui?\n13 Ne míese alesi nublanuikpɔkpɔ dze le Mawu ƒe ʋɔnu dzɔdzɔe dɔdrɔ̃ mee gɔme la, awɔe be míayɔ ɖe ʋɔnudɔdrɔ̃ amewo ŋu le nya siwo meka mí alo le nya suesuewo me o. Le Yesu ƒe todzimawunya la me la, exlɔ̃ nu be: “Midzudzɔ ʋɔnudɔdrɔ̃ ne woagadrɔ̃ ʋɔnu mi o.” (Mateo 7:1, NW) Le Luka ƒe nuŋlɔɖia me la, Yesu gblɔ kpee be: “Midzudzɔ fɔbubu ne woagabu fɔ mi o.” * (Luka 6:37, NW) Yesu ɖee fia be yenya be amegbetɔ madeblibowo dina be yewoadrɔ̃ ʋɔnu amewo. Ele be eƒe nyaselawo dometɔ ɖesiaɖe si ƒe nɔnɔme enye be yeadrɔ̃ ʋɔnu sesẽ amewo la nadzudzɔ.\n14. Susu kawo tae wòle be ‘míadzudzɔ ʋɔnudɔdrɔ̃’ amewo?\n14 Nukata wòle be ‘míadzudzɔ ʋɔnudɔdrɔ̃’ amewo? Nusiwo tae dometɔ ɖekae nye be ŋusẽ si wona mí la se ɖe afi aɖe ko. Nusrɔ̃la Yakobo ɖo ŋku edzi na mí be: “Ame ɖeka koe nye sedela kple ʋɔnudrɔ̃la”—eyae nye Yehowa. Eyata Yakobo bia nya sia tẽ be: “Ke wò la, ameka nènye hele ʋɔnu drɔ̃m hawòvi mahã?” (Yakobo 4:12; Romatɔwo 14:1-4) Gakpe ɖe eŋu la, míaƒe nuvɔ̃menyenye ate ŋu awɔe be míadrɔ̃ ʋɔnu madzɔmadzɔ bɔbɔe. Míaƒe nɔnɔme kple tamesusu geɖe—siwo dometɔ aɖewoe nye nazãbubu, bubumademade mía ŋu, ŋuʋaʋã, kple mía ɖokui bubu ame dzɔdzɔewoe—ate ŋu akpɔ ŋusẽ ɖe alesi míebua mía haviwoe dzi. Gbɔdzɔgbɔdzɔ bubu geɖewo le mía ŋu, eye ele be ŋugbledede le esiawo ŋu nawɔe be míatsri vodada didi le amewo ŋu kabakaba. Míate ŋu anya nusi le amewo ƒe dzi me o; eye míate ŋu anya nɔnɔme bubu siwo katã kpɔ ŋusẽ ɖe amewo dzi o. Ekema amekawoe míenye be míanɔ susu vɔ̃ bum ɖe mía haxɔsetɔwo ŋu alo aƒo nu atsi tre ɖe agbagba si dzem wole le Mawu subɔsubɔ me ŋu? Aleke gbegbe wòanyo wui enye si be míasrɔ̃ Yehowa ƒe nɔnɔme to nɔnɔme nyui siwo le mía nɔviŋutsuwo kple nɔvinyɔnuwo ŋu kpɔkpɔ tsɔ wu ŋku keke ɖe woƒe gbɔdzɔgbɔdzɔwo me!\n15. Nyagbɔgblɔ kple nuwɔna kawo ŋue womeɖe mɔ ɖo le Mawu subɔlawo dome o, eye nukatae?\n15 Ke míaƒe ƒomea me tɔwo hã ɖe? Nublanuitɔe la, le egbexexeame la, teƒe si wòle be wòanye ŋutifafa kple dedienɔƒe boŋue va zu afisi wodrɔ̃a ŋutasẽʋɔnuwo le—eyae nye le aƒeme. Míesea nu tso ŋutasẽla siwo nye srɔ̃ŋutsuwo, srɔ̃nyɔnuwo, alo dzilawo, amesiwo “bua fɔ” woƒe ƒomea me tɔwo to wo dzudzu kple wo ƒoƒo me ɣesiaɣi la ŋu. Gake womeɖe mɔ ɖe nya tɔamewo gbɔgblɔ, dzugbewo, kple ŋutasẽnuwo wɔwɔ ŋu le Mawu ƒe amewo dome o. (Efesotɔwo 4:29, 31; 5:33; 6:4) Yesu ƒe nuxlɔ̃ame be ‘midzudzɔ ʋɔnudɔdrɔ̃’ kple ‘midzudzɔ fɔbubu’ kpɔtɔ wɔa dɔ ne aƒemee míele gɔ̃ hã. Ðo ŋku edzi be nudzɔdzɔewɔwɔ bia be míawɔ nu ɖe amewo ŋu abe alesi Yehowa wɔnɛ ɖe mía ŋutɔwo mía ŋu ene. Eye mía Mawu mewɔa nu ɖe mía ŋu dzikutɔe alo ŋutasesẽtɔe gbeɖe o. Ke boŋ eyama “yɔ fũ kple dɔmetɔtrɔ” ɖe amesiwo lɔ̃nɛ ŋu. (Yakobo 5:11) Kpɔɖeŋu nyui kae nye si wòle be míasrɔ̃!\nHamemegã Siwo Subɔna ‘Ðe Ʋɔnu Dzɔdzɔe Dɔdrɔ̃ Nu’\n16, 17. (a) Nukae Yehowa bia tso hamemegãwo si? (b) Nukae wòle be woawɔ ne nuvɔ̃wɔla gbe dzimetɔtrɔ ŋutɔŋutɔ, eye nukatae?\n16 Agba le mí katã mía dzi be míawɔ nu dzɔdzɔe, gake le Kristo-hamea me la, hamemegãwo koŋ dzie agba le wu le go sia me. De dzesi nya si wogblɔ le “amegãwo,” alo hamemegãwo, ŋu le Yesaya ƒe nyagblɔɖia me: “Kpɔ ɖa, fia aɖu fia ɖe dzɔdzɔenyenye nu, eye amegãwo aɖu dzi ɖe ʋɔnudɔdrɔ̃ nu.” (Yesaya 32:1) Ẽ, Yehowa kpɔa mɔ be hamemegãwo nasubɔ ɖe ʋɔnu dzɔdzɔe dɔdrɔ̃ nu. Aleke woate ŋu awɔ esiae?\n17 Ŋutsu siawo siwo dze le gbɔgbɔ me la nya nyuie be ʋɔnu dzɔdzɔe dɔdrɔ̃, alo nudzɔdzɔewɔwɔ, bia be woana hamea nanɔ dzadzɛ. Ɣeaɖewoɣi la, eva hiãna be hamemegãwo nadrɔ̃ ʋɔnu le nugbegblẽwɔwɔ siwo nye ŋkubiãnya ŋu. Le esia wɔwɔ me la, woɖoa ŋku edzi be Mawu ƒe ʋɔnu dzɔdzɔe dɔdrɔ̃ bia be woakpɔ nublanui ne susu aɖe li si ta woakpɔe ɖo. Le esia ta wodzea agbagba be yewoana nuvɔ̃wɔla la natrɔ va dzimetɔtrɔ gbɔ. Gake ne nuvɔ̃wɔla la gbe dzimetɔtrɔ vavã ɖeɖe fia, togbɔ be wodze agbagba be yewoakpe ɖe eŋu hã ɖe? Le ʋɔnu dzɔdzɔe dɔdrɔ̃ si de blibo me la, Yehowa ƒe Nya la bia be woawɔ afɔɖeɖe sẽŋu aɖe: “Miɖe ame vɔ̃ɖi la ɖa le mia ŋutɔ mia dome!” Esia fia be woaɖee le hamea me. (Korintotɔwo I, 5:11-13; Yohanes II, 9-11) Etena ɖe hamemegãwo dzi be wòva hiãna be woawɔ afɔɖeɖe ma, gake wonya be ema wɔwɔ le vevie bene woakpɔ hamea ƒe dzadzɛnyenye le agbenɔnɔ kple gbɔgbɔ me gome ta. Le ema me gɔ̃ hã la, wokpɔa mɔ be nuvɔ̃wɔla la ava nyɔ le eɖokui me eye wòagbugbɔ atrɔ ava hamea me.—Luka 15:17, 18.\n18. Nukae nɔa susu me na hamemegãwo ne wole nu xlɔ̃m amewo tso Biblia me?\n18 Be woasubɔ ɖe ʋɔnu dzɔdzɔe dɔdrɔ̃ nu bia hã be woana nuxlɔ̃ame siwo wotu ɖe Biblia dzi ne ehiã. Ele eme baa be hamemegãwo media vodada le ame ŋu ya o. Eye womedina be ɣesiaɣi ko yewoanɔ mɔnukpɔkpɔwo dim anɔ amewo ɖɔm ɖo hã o. Gake ate ŋu adzɔ be ‘vodada naɖi ɖe’ haxɔsetɔ aɖe. Ŋkuɖoɖo edzi be ŋutasesẽ alo vevemasemaseɖeamenu mele Mawu ƒe ʋɔnu dzɔdzɔe dɔdrɔ̃ me o la aʋã hamemegãwo be “[woaɖɔ] nenem me sia ɖo le dɔmefafa ƒe gbɔgbɔ la me.” (Galatiatɔwo 6:1) Eyata hamemegãwo manyra ɖe vodala la agblɔ nya tɔamewo ɖe eŋu o. Ke boŋ nuxlɔ̃ame si woana lɔlɔ̃tɔe la ade dzi ƒo na amesi le exɔm. Ne wole mo kam na ame tẽ—wole nusiwo ado tso eme ne wowɔ afɔɖeɖe gbegblẽ aɖe gblɔm tẽ—gɔ̃ hã la, enɔa susu me na hamemegãwo be haxɔsetɔ si da vo la nye alẽ si le Yehowa ƒe alẽha la me. * (Luka 15:7) Ne edze ƒã be lɔlɔ̃e nye nusi ʋã ame be woaxlɔ̃ nu alo aka mo na ame eye wowɔe lɔlɔ̃tɔe la, anɔ bɔbɔe wu be wòaɖɔ vodala la ɖo.\n19. Nyametsotso kawoe wòhiãna be hamemegãwo nawɔ, eye nuka dzie wòle be woanɔ te ɖo le nyametsotso mawo wɔwɔ me?\n19 Zi geɖe la, ehiãna be hamemegãwo nawɔ nyametsotso siwo ku ɖe wo nɔvi haxɔsetɔwo ŋu. Le kpɔɖeŋu me, hamemegãwo kpena enuenu ɣeaɖewoɣi be woabu nɔviŋutsu siwo le hamea me ŋu be wodze woakafu wo woanye hamemegãwo alo subɔsubɔdɔwɔlawo hã. Hamemegãwo nya alesi wòle vevie be woagakpɔ ame ŋkume o. Wonaa Mawu ƒe nudidi siwo dzi woanɔ te ɖo la fiaa mɔ wo le nyametsotso wɔwɔ me, ke menye woa ŋutɔwo ƒe seselelãmewo dzie wonɔa te ɖo o. Le esia me la, ‘womenaa ame aɖewo ƒe nu nyoa wo ŋu wu ame bubuwo o, eye womeléa go ɖeka me wu bubu o.’—Timoteo I, 5:21.\n20, 21. (a) Ameka ƒomeviwoe hamemegãwo dzea agbagba be yewoanye, eye nukatae? (b) Nukae hamemegãwo ate ŋu awɔ atsɔ akpe ɖe ‘blanuilélawo’ ŋu?\n20 Hamemegãwo gaɖea Mawu ƒe ʋɔnu dzɔdzɔe dɔdrɔ̃ fiana le mɔ bubuwo hã nu. Esi Yesaya gblɔe ɖi be hamemegãwo asubɔ ɖe ‘ʋɔnu dzɔdzɔe dɔdrɔ̃ nu’ megbe la, eyi edzi be: “Amesiame anɔ abe sitsoƒe tso ya nu, bebeƒe tso tsidzadza nu, tɔʋu le gbegbe kple agakpe gã nyadri ƒe vɔvɔli le kuɖiɖinyigba dzi ene.” (Yesaya 32:2) Eyata hamemegãwo ʋlina be yewoanye akɔfafa kple gbɔɖeme tsoƒe na woƒe haxɔsetɔwo.\n21 Egbea le kuxi gbogbo siwo ɖea dzi le ame ƒo ta la, ame geɖe hiã dzideƒoname. Hamemegãwo, nukae miate ŋu awɔ atsɔ akpe ɖe ‘blanuiléla’ siawo ŋu? (Tesalonikatɔwo I, 5:14) Miɖo to wo veveseseɖeamenutɔe. (Yakobo 1:19) Ðewohĩ ehiã be woagblɔ “nuxaxa” si le dzi me na wo la na ame aɖe si dzi woka ɖo. (Lododowo 12:25) Mika ɖe edzi na wo be wohiã vevie, asixɔxɔ le wo ŋu, eye wonye lɔlɔ̃tɔwo—ẽ, na Yehowa kple na wo nɔviŋutsu kple nɔvinyɔnuwo siaa. (Petro I, 1:22; 5:6, 7) Hekpe ɖe eŋu la, miate ŋu ado gbe ɖa kple amesiawo alo ayɔ wo ŋkɔ le miaƒe gbedodoɖawo me. Be woasee hamemegãwo nado gbe ɖa ɖe wo ta ate ŋu afa akɔ na wo ale gbegbe. (Yakobo 5:14, 15) Dzɔdzɔenyenye Mawu la magbe dzesidede miaƒe agbagbadzedze lɔlɔ̃tɔe be miakpe ɖe blanuiléla siawo ŋu o.\nHamemetsitsiwo ɖea Yehowa ƒe dzɔdzɔenyenye fiana ne wodea dzi ƒo na ame siwo lé blanui\n22. Mɔ kawo nue míate ŋu asrɔ̃ Yehowa ƒe dzɔdzɔenyenye le, eye nukae ado tso eme na mí?\n22 Nyateƒee, míetena ɖe Yehowa ŋu kplikplikpli wu to eƒe dzɔdzɔenyenye sɔsrɔ̃ me! Ne míenɔa agbe ɖe eƒe dzidzenu dzɔdzɔewo nu, ne míegblɔa nyanyui si naa agbexɔxɔ la na amewo, eye ne míeɖoe be míalé ŋku ɖe amewo ƒe nɔnɔme nyuiwo ŋu tsɔ wu be míanɔ ŋku kem ɖe woƒe gbɔdzɔgbɔdzɔwo me la, míesrɔ̃a Mawu ƒe ʋɔnu dzɔdzɔe dɔdrɔ̃. Hamemegãwo, ne miekpɔ hamea ƒe dzadzɛnyenye ta, ne miena nuxlɔ̃ame tuameɖo siwo tso Ŋɔŋlɔawo me, ne miewɔ nyametsotsowo ameŋkumemakpɔmakpɔtɔe, eye ne miedea dzi ƒo na blanuilélawo la, ekema miele Mawu ƒe ʋɔnu dzɔdzɔe dɔdrɔ̃ srɔ̃m. Aleke gbegbe wòado dzidzɔ na Yehowae nye si be wòabɔbɔ akpɔe tso dziƒo be yeƒe amewo le agbagba ɖesiaɖe si woate ŋui dzem be ‘yewoawɔ nusi le dzɔdzɔe’ le zɔzɔ kple woƒe Mawu me!\n^ mm. 13 Biblia gɔmeɖeɖe aɖewo gblɔ be “migadrɔ̃ ʋɔnu o” eye “migabu fɔ o.” Gɔmeɖeɖe mawo fia be “migadze egɔme mianɔ ʋɔnu drɔ̃m o” eye “migadze egɔme mianɔ fɔ bum o.” Gake le afisia la, Biblia ŋlɔlawo zã dɔwɔnya siwo nye sedede nyagbenametɔ le fifi nuwɔɣi (si le edzi yim). Eyata nuwɔna siwo ŋu nya gblɔm wonɔ la nye nuwɔna si kpɔtɔ nɔ edzi yim gake ele be woadzudzɔ wo.\n^ mm. 18 Biblia gblɔ le Timoteo II, 4:2 be ɣeaɖewoɣi ele be hamemegãwo ‘naka mo, woagbe nya, eye woaxlɔ̃ nu.’ Helagbe me nya si gɔme woɖe be “xlɔ̃ nu” (pa·ra·ka·leʹo) ate ŋu afia be ‘woade dzi ƒo.’ Nya aɖe si do ƒome kplii le Helagbe me, pa·raʹkle·tos, ate ŋu afia ametaʋlila le ʋɔnunyawo me. Le esia ta ne hamemegãwo le mo kam vevie hã la, ele be woakpe ɖe amesiwo hiã kpekpeɖeŋu le gbɔgbɔ me ŋu.\nMose V, 1:16, 17 Nukae Yehowa bia tso ʋɔnudrɔ̃lawo si le Israel, eye nukae hamemegãwo ate ŋu asrɔ̃ tso eme?\nYeremya 22:13-17 Numadzɔmadzɔwɔwɔ kawo ŋue Yehowa xlɔ̃ nu tsoe, eye nukae hiã le eƒe dzɔdzɔenyenye sɔsrɔ̃ me?\nMateo 7:2-5 Nukata mele be míayɔ ɖe vodada didi le mía nɔvi haxɔsetɔwo ŋu me o?\nYakobo 2:1-9 Aleke Yehowa bua ameŋkumekpɔkpɔe, eye aleke míate ŋu awɔ ɖe nuxlɔ̃amenya sia dzi le nuwɔwɔ kple amewo mee?\nHamemetsitsiwo—‘Wonye Hadɔwɔlawo Na Míaƒe Dzidzɔkpɔkpɔ’\nMɔ kawo nue hamemetsitsiwo kpena ɖe nɔviwo ŋu le be dzi na dzɔ wo le Mawu subɔsubɔ me?


GBE BUBU Amharic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Greek Haitian Creole Hiligaynon Hungarian Igbo Italian Korean Lithuanian Malagasy Mizo Myanmar Ossetian Polish Portuguese Quechua (Bolivia) Romanian Samoan Setswana Silozi Slovak Slovenian Sranantongo Swahili Tsonga Turkish Ukrainian\nN E WODO mɔ yeye aɖe la, edzena be esẽ nyuie eye be edome mate ŋu agblẽ bɔbɔe o. Gake ne ɣeyiɣiawo va le yiyim la, ate fefe eye aɖe do le teƒeteƒewo. Ele vevie be woanɔ edzram ɖo atsɔ akpɔ eta be womagadze afɔku le edzizɔzɔ me o.\nLe mɔ ma ke nu la, mía kple amewo dome ƒomedodowo me ate ŋu ava he eye masɔmasɔwo ate ŋu ado mo ɖa ɣeaɖewoɣi. Apostolo Paulo nya be nukpɔsusu vovovowo nɔ amewo si le Kristotɔ siwo nɔ Roma la dome. Eɖo aɖaŋu na hati Kristotɔwo be: “Mina míati nu siwo naa ŋutifafa nɔa anyi kple nu siwo tua ame nɔewo ɖo la yome.” (Rom. 14:13, 19) Nu ka tae wòle vevie be ‘míati nu siwo naa ŋutifafa nɔa anyi la yome’? Alekee míate ŋu ati ŋutifafa yome dzinɔameƒotɔe le mɔ nyuitɔ nu?\nNu Ka Tae Wòle Be Míati Ŋutifafa Yome?\nNe womeɖɔ fefeƒe siwo le mɔdodo aɖe dzi ɖo o la, woava zu ʋe siwo ate ŋu ado afɔku ame. Nenema kee ne womekpɔ ame nɔewo dome masɔmasɔwo gbɔ o la, woate ŋu agblẽ nu vevie. Apostolo Yohanes ŋlɔ bena: “Ne ame aɖe gblɔna be: ‘Melɔ̃a Mawu,’ evɔ wòléa fu nɔvia la, aʋatsokalae wònye. Elabena ame si melɔ̃a nɔvia, si kpɔm wòle o la, mate ŋu alɔ̃ Mawu, ame si mekpɔna o, la o.” (1 Yoh. 4:20) Ne womekpɔ ame nɔewo dome masɔmasɔwo gbɔ o la, ate ŋu awɔe be Kristotɔ nava lé fu nɔvia mlɔeba.\nYesu Kristo ɖee fia be ne míena ŋutifafa le mía kple amewo dome o la, Yehowa makpɔ ŋudzedze ɖe míaƒe tadedeagu ŋu o. Yesu fia nu eƒe nusrɔ̃lawo be: “Ne ètsɔ wò nunana gbɔna vɔsamlekpuia gbɔ, eye nèɖo ŋku edzi le afi ma be nya aɖe le nɔviwò si ɖe ŋuwò la, ekema gblẽ wò nunana la ɖe afi ma le vɔsamlekpuia ŋgɔ, eye dzo nàyi; wɔ ŋutifafa kple nɔviwòa gbã, eye emegbe ne ètrɔ gbɔ la, nàtsɔ wò nunana la ana.” (Mat. 5:23, 24) Ɛ̃, susu vevi aɖe si tae wòle be míati ŋutifafa yomee nye be míedi be míadze Yehowa Mawu ŋu. *\nNɔnɔme aɖe si do mo ɖa le Filipi hamea me la gaɖe susu vevi bubu si tae wòle be míati ŋutifafa yome la fia. Edze ƒãa be kuxi aɖe si ŋu womeƒo nu tso o si do mo ɖa le Kristotɔ nyɔnu eve, siwo nye Ewodia kple Sintixe, dome di be yeagblẽ hamea ƒe ŋutifafa dome. (Fp. 4:2, 3) Ame nɔewo dome masɔmasɔ siwo gbɔ womekpɔ o la tea ŋu dzea go kaba. Didi be míakpɔ hamea ƒe ɖekawɔwɔ kple lɔlɔ̃ si le eme tɔwo dome la ta ʋãa mí míetia ŋutifafa yome le mía kple haxɔsetɔwo dome.\nYesu gblɔ be: “Dzidzɔtɔwoe nye ŋutifafawɔlawo.” (Mat. 5:9) Ŋutifafayometiti hea dzidzɔ kple dzidzeme vanɛ. Gakpe ɖe eŋu la, ŋutifafamenɔnɔ kple ame nɔewo nana ame nɔa lãmesẽ me, elabena ‘dzi si le ŋutifafa me nye agbe le lã me.’ (Lod. 14:30) Le go bubu me la, dzikuléleɖi ate ŋu awɔe be ame nadze dɔ bɔbɔe.\nTogbɔ be Kristotɔ akpa gãtɔ lɔ̃ ɖe edzi be ele vevie be woati ŋutifafa yome hã la, ɖewohĩ àbia ɖokuiwò be aleke woawɔ akpɔ ame nɔewo dome masɔmasɔ gbɔ hã. Na míadzro Ŋɔŋlɔawo me gɔmeɖose siwo ate ŋu akpe ɖe mía ŋu la me.\nMasɔmasɔwo Gbɔ Kpɔkpɔ Tufafatɔe Naa Ŋutifafa Nɔa Anyi\nZi geɖe la, wotrea mɔdodo ƒe teƒeteƒe siwo fe la tsɔ ɖɔa wo ɖo. Ðe wòate ŋu anya awɔ be míatsɔ mía nɔviwo ƒe vodada suesuesuewo ake wo ahatsyɔ̃ nu wo dzia? Anɔ eme godoo be ame geɖewo ate ŋu akpɔ wo nɔewo dome masɔmasɔwo gbɔ dzidzedzetɔe to mɔ sia dzi, elabena apostolo Petro ŋlɔ bena “lɔlɔ̃ tsyɔa nu vɔ̃ geɖe dzi.”—1 Pet. 4:8.\nGake ɣeaɖewoɣi la, kuxi aɖe ate ŋu adze nu sesẽ ale gbegbe be míate ŋu aŋe aɖaba aƒu edzi dzro ko o. Bu nu si dzɔ le Israel viwo dome esime woxɔ Ŋugbedodonyigba la vɔ megbe teti ŋu kpɔ. Hafi “Ruben-viwo kple Gad-viwo kpakple Manase ƒe to afã la nagbugbɔ tso Israel-viwo” gbɔ atso Yordan Tɔsisia la, woɖi “vɔsamlekpui gã nyui aɖe.” Israel to susɔeawo bui be ɖe wozã vɔsamlekpuia le trɔ̃subɔsubɔ me eye womete ŋu ŋe aɖaba ƒu nuwɔna sia dzi o. Wobla akpa be yewoaho aʋa ɖe wo ŋu.—Yos. 22:9-12.\nÐewohĩ Israel vi aɖewo ase le wo ɖokui me be kpeɖodziawo dze ƒãa be wowɔ nu vɔ̃ɖi, eye be ne yewodze wo dzi le vo me la, ana ame siwo atsrɔ̃ le yewo dome la masɔ gbɔ akpa o. Gake le esi to siwo le Yordan ƒe ɣetoɖoƒe gome naho ɖe wo ŋu dzimagbɔɖitɔe teƒe la, wodɔ wo teƒenɔlawo ɖe wo nɔviawo gbɔ be woayi aɖadzro nya la me kpli wo. Wobia wo be: ‘Nu ka ŋuti mieda vo ɖe Israel ƒe Mawu la ŋu, hetrɔ le Yehowa yome egbe?’ Le nyateƒe me la, menye vodadae to siwo ɖi vɔsamlekpuia wɔ hafi o. Ke hã, alekee woawɔ nu ɖe ale si wobu fɔ woe la ŋu? Ðe woahe nya ɖe wo nutsolaawo ŋu loo, alo agbe nuƒoƒo na woa? Israel to siwo ŋu wotsɔ nya ɖo la ɖo nya ŋu na wo tufafatɔe heɖe eme na wo kɔtɛ be ɖe yewoɖi vɔsamlekpuia tsɔ kafu Yehowa. Ale si woɖo nyaa ŋui la kpɔ woa kple Mawu dome ƒomedodoa ta, eye wòxɔ amewo ɖe agbe. Nyaa me dzodzro tufafatɔe na ŋutifafa gaɖo wo dome.—Yos. 22:13-34.\nHafi Israel vi susɔeawo naɖe afɔ si anye ŋkubiãnya la, wodzro kuxia me kple Ruben-viwo kple Gad-viwo kpakple Manase ƒe to afã la. Mawu ƒe Nya la gblɔ be: “Wò gbɔgbɔ megayɔ ɖe dzikudodo ŋu o, elabena bometsilawo ƒe akɔtae dziku nɔna.” (Nyagb. 7:9) Gake Ŋɔŋlɔawo ɖo aɖaŋu be míatsɔ tufafa akpɔ mía nɔewo dome masɔmasɔ gãwo gbɔ nya aɖeke maɣlamaɣlae. Ðe míate ŋu akpɔ mɔ na Yehowa ƒe yayra ne míelé dziku ɖe dɔ me hegbe tete ɖe ame si míebu be eda vo ɖe mía ŋu la ŋua?\nLe go bubu me la, ne haxɔsetɔ aɖe te ɖe mía ŋu hena míenya be míedze agɔ le ye dzi, ɖewohĩ etsɔ nya ɖe mía ŋu madzemadzee gɔ̃ hã la, alekee míawɔ nui? Biblia gblɔ be: “Nyaŋuɖoɖo fafɛ tsia dziku nu.” (Lod. 15:1) Israel to siwo ŋu wotsɔ nya ɖo la tsɔ tufafa ɖe nu si tae woɖe afɔ si woɖe la me eme kɔ nyuie heto esia me tsi dziku si ho ɖe wo nɔviwo me ɖe wo ŋu la nu. Eɖanye mía ŋutɔe te ɖe nɔvi aɖe ŋu loo alo eyae te ɖe mía ŋu heɖe nane si míewɔ ɖe eŋu alo eya wɔ ɖe mía ŋu gblɔ o, ele be míabia mía ɖokui be, ‘Nya kawo magblɔ, alo gbe kae matsɔ aƒo nui, alo nɔnɔme kae wòle be maɖe afia si ana wòanɔ bɔbɔe be ŋutifafa nanɔ mía dome?’\nZã Aɖe La Le Nunya Me\nYehowa sea egɔme be ehiã be míaɖe míaƒe dzimaɖitsitsiwo agblɔ. Gake ne míekpɔ masɔmasɔ aɖe si ɖo mía kple ame aɖe dome gbɔ o la, anɔ eme be míava di godoo be míakɔ nu le edzi na ame bubu. Dzikuléleɖi ate ŋu ana ame nava nɔ nya vɔ̃wo gblɔm le ame si do dziku nɛ la ŋu bɔbɔe. Lododowo 11:11 gblɔ le aɖe la mazãmazã nyuie ŋu be: “Ame vɔ̃ɖiwo ƒe nu nana [wogbãa du] ƒua anyi.” Nenema kee nuƒoƒo tso nɔvi Kristotɔ aɖe ŋu ŋumaɖɔɖotɔe ate ŋu agblẽ ŋutifafa si le hamea, si le abe du ene, me la dome.\nGake ŋutifafayometiti mefia be míatsri nuƒoƒo tso mía nɔviŋutsu kple nɔvinyɔnuwo ŋu keŋkeŋ o. Apostolo Paulo xlɔ̃ nu haxɔsetɔwo be: “Migana nya vlo aɖeke nado go tso miaƒe nu me gbeɖegbeɖe o.” Egblɔ kpee be: “Ke boŋ [migblɔ] nya, si nyo na ŋgɔgbedede. . . . Mikɔ dɔme ɖe mia nɔewo ŋu, eye miaƒe dɔme natrɔ ɖe mia nɔewo ŋu, eye mitsɔ ke mia nɔewo.” (Ef. 4:29-32) Ne nɔvi aɖe te ɖe ŋuwò hegblɔ na wò be wò nyagbɔgblɔ alo nuwɔna aɖe te ɖe ye dzi la, ɖe manɔ bɔbɔe wu be nàbia tsɔtsɔke ahawɔ ŋutifafa kplii nenye be eƒoa nu nyui tso ŋuwò oa? Nenema kee, ne ezu numame na mí be míegblɔa nya tuameɖowo tso mía hati Kristotɔwo ŋu la, anɔ bɔbɔe be míawɔ ŋutifafa kpli wo ne masɔmasɔwo do mo ɖa.—Luka 6:31.\nMitsɔ ‘Nusɔsɔe’ Subɔ Mawu\nMíaƒe nu vɔ̃ me nyenye wɔe be míedina be míatsri hadede kple ame siwo dze agɔ le mía dzi. Gake nunya mele nuwɔwɔ alea me o. (Lod. 18:1) Abe ame siwo wɔ ɖeka yɔa Yehowa ƒe ŋkɔa dzi ene la, míeɖoe kplikpaa be ‘míatsɔ nusɔsɔe asubɔe.’—Zef. 3:9.\nMele be ame bubuwo ƒe nuƒoƒo kple nuwɔna masɔmasɔwo nana míaƒe dzonɔameme ɖe tadedeagu vavãtɔa ŋu dzi naɖe akpɔtɔ o. Ŋkeke ʋɛ aɖewo ko do ŋgɔ hafi ne Yesu ƒe vɔsaa nava xɔ ɖe vɔ siwo wosana le gbedoxɔa me teƒe kple le Yesu ƒe fɔbubu agbalẽŋlɔlawo kã megbe kpuie la, ekpɔe ahosi aɖe “tsɔ nu siwo katã le esi, si nu wòanɔ agbe ɖo la” va da ɖe gbedoxɔmenudzɔɖakaa me. Ðe Yesu dze agbagba be yeaxe mɔ nɛa? Kura o, ke ɖe wòƒo nu tso eƒe asikpekpe ɖe Yehowa ƒe hame si nɔ anyi ɣemaɣi ŋu nuteƒewɔwɔtɔe la ŋuti boŋ. (Luka 21:1-4) Ame bubuwo ƒe nu madzɔmadzɔ wɔwɔ mena wògbe asikpekpe ɖe Yehowa ƒe tadedeagu ŋu o.\nTogbɔ be míase le mía ɖokui me be nɔviŋutsu alo nɔvinyɔnu Kristotɔ aɖe wɔ nu si mesɔ o, alo wɔ nu madzɔmadzɔ kura gɔ̃ hã la, alekee wòle be míawɔ nui? Ðe míaɖe mɔ esia nakpɔ ŋusẽ ɖe subɔsubɔ si míetsɔna naa Yehowa tso luʋɔ blibo me la dzia? Alo ɖe míadze agbagba dzinɔameƒotɔe be míakpɔ mía nɔewo dome masɔmasɔ ɖe sia ɖe gbɔ bene míakpɔ ŋutifafa xɔasi si le Mawu ƒe hamea me egbea la ta?\nŊɔŋlɔawo ɖo aɖaŋu be: “Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me.” (Rom. 12:18) Mina míaɖoe kplikpaa be míawɔ nenema eye míayi edzi akpɔtɔ anɔ agbemɔ la dzi zɔm.\n^ mm. 6 Kpɔ Gbetakpɔxɔ October 15, 1999, axa 17-22 hena numeɖeɖe ku ɖe Yesu ƒe aɖaŋuɖoɖo si le Mateo 18:15-17 ŋu.\nEhiã be Ewodia kple Sintixe nati ŋutifafa yome\nNyagbe kawoe míazã alo gbe kae míatsɔ aƒo nu, eye nɔnɔme kae wòle be míaɖe afia si ana wòanɔ bɔbɔe be ŋutifafa nakpɔtɔ anɔ mía dome?


Psalmowo 103 - Holy Bible [Ewe Bible 1913] - (Psa 103)\nDawid tɔ. Luʋɔnye, kafu Yehowa, eye nusianu, si le menye la, mikafu eƒe ŋkɔ kɔkɔe la!\nAmesi tsɔa wò vodadawo katã kea wò, eye wòdaa gbe le wò dɔlélewo katã ŋu,\namesi ɖea wò agbe tso gbegblẽ me, eye wòtsɔa amenuveve kple nublanuikpɔkpɔ ɖɔna na wò,\nYehowa wɔa nu dzɔdzɔe, eye wòdrɔ̃a ʋɔnu na amesiwo katã wote ɖe anyi la.\nEna Mose nya eƒe mɔwo, eye wòna Israel-viwo nya eƒe nuwɔwɔwo.\nNublanuikpɔla kple amenuvela enye Yehowa, egbɔa dzi ɖi blewu, eye amenuveve bɔ ɖe esi.\nMenɔa dzre dzi ɖaa o, eye meléa dziku ɖe dɔme tegbee o.\nMewɔna na mi de míaƒe nuvɔ̃wo nu o, eye meɖoa eteƒe na mí ɖe míaƒe vodadawo nu o.\nElabena alesi dziƒo kɔ tso anyigba gbɔe la, nenema eƒe amenuveve nu se de amesiwo vɔ̃nɛ la dzii.\nElabena enya míaƒe wɔwɔme, eɖoa ŋui be, akewɔ míenye.\nAmegbetɔ ƒe agbe la gbe wònye, eƒoa se abe seƒoƒo le gbe me ene.\nElabena ne ya ƒo to edzi la, meganɔa anyi o, eye eteƒe megadzea sii o.\nna amesiwo léa eƒe nubabla me ɖe asi, eye woɖoa ŋu eƒe seawo, ne woawo wo dzi.\nYehowa li eƒe fiazikpui de dziƒo, eye eƒe fiaɖuƒe ɖua nuwo katã dzi.\nMikafu Yehowa, mi eƒe aʋakɔwo katã, mi eƒe subɔla, siwo wɔa nusi dzea eŋu!\nMikafu Yehowa, mi eƒe nuwɔwɔwo katã le eƒe dziɖuƒewo katã me! Luʋɔnye, kafu Yehowa!


William Whiston | Ŋkuɖoɖo Blematɔ Aɖewo Dzi\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nWilliam Whiston nye dzɔdzɔmeŋutinunyala, akɔntanyalagã, subɔsubɔhakplɔla, ame si ŋlɔ agbalẽ gbogbo aɖewo, eye wònye Eŋlisiawo ƒe dzɔdzɔmeŋusẽŋununyala kple akɔntanyalagã Aƒetɔ Isaac Newton ƒe hadɔwɔla. Le ƒe 1702 me la, Whiston va zu Lucas-ɖoɖoa ƒe Akɔntafialagã le Cambridge Yunivɛsiti le England ɖe Aƒetɔ Newton teƒe. Dzɔdzɔmeŋutinunyala kple mɔ̃ɖaŋununyala xɔŋkɔwo sie ɖoƒe ma suna.\nWHISTON xɔ ŋkɔ hã le ƒe alafa gbãtɔ me Yudatɔwo ƒe ŋutinyaŋlɔla Flavius Josephus ƒe nuŋlɔɖiwo gɔme ɖeɖe ɖe Eŋlisigbe me ta, ame siwo gbɔ wòxɔ ŋkɔ le wue nye ame siwo srɔ̃a Biblia. Eƒe agbalẽ si woyɔna be The Works of Josephus kɔ nu me geɖe ku ɖe Yudatɔwo ƒe ŋutinya kple Kristotɔ gbãtɔwo ƒe nuwɔnawo ŋu.\nWHISTON ƑE DZIXƆSE\nWhiston ƒe tagbɔ ɖa ŋutɔ eye wòku nu me le agbalẽ geɖewo me, vevietɔ dzɔdzɔmeŋutinunya kple mawusubɔsubɔ gbalẽwo me. Exɔe se be nuwɔwɔwo ƒe ŋutinya si le Biblia me la de pɛpɛpɛ, eye wògblɔ hã be xexemenuwo ƒe wɔwɔme, atsyɔ̃ kple ɖoɖo si nu wole la ɖee fia be Mawue wɔ wo.\nGawu la, Whiston xɔe se be nu si gbɔ wòtso be Kristotɔwo ƒe subɔsubɔha vovovowo va lie nye ale si hakplɔlawo tra ɖa tso Biblia ƒe nufiafiawo gbɔ heva da asi ɖe nufiafia siwo metso Biblia me o kple ame siwo woyɔna be Sɔlemeha Fofowo ƒe kɔnuwo dzi.\nWhiston xɔe se be nyateƒenya siwo ku ɖe Mawu ŋue le Biblia me, eye meda asi ɖe funyafunyawɔwɔ ame tegbee le dzo mavɔ me ƒe nufiafia dzi o. Ebua nufiafia sia be enye nufiafia manyatalenu si na amewo susunɛ be tamesẽlae Mawu nye eye esia nye vlododo Mawu hã. Nu si koŋ na be sɔlemeha va lé fui kaɖikaɖie nye ale si wògbe Mawuɖekaetɔ̃ alo Trinita Kɔkɔe ƒe nufiafia, si nye be ame etɔ̃e le Mawu me, ame etɔ̃ siawo katã wosɔ, wo katã woli tegbee, be woawoe nye Fofo la, Vi la kple Gbɔgbɔ Kɔkɔe la. Evɔ ame siawo ke gafia nu be menye mawu etɔ̃e li o ke boŋ ɖeka koe.\n“AGBALẼNYALA XƆŊKƆ SI VA ZU AME SI WOTSRI”\nEsi Whiston ku nu me nyuie la, eva kpɔe be Kristotɔ gbãtɔ- wo mefiaa nu be Mawuɖekaetɔ̃ ye Mawu nye o, ke boŋ esi Kristotɔwo va xɔ xexemenunyalawo ƒe nufiafiawo dzi se vɔ megbee wova da asi ɖe nufiafia sia dzi. * Whiston xɔlɔ̃wo ɖo aɖaŋu nɛ be megaɖe agbalẽ si me wòŋlɔ nu siwo ŋu wòke ɖo la ɖe go o. Gake egbe gbidii be yemate ŋu amia nu ɖe nyateƒe si yede dzesi ku ɖe ame si tututu Yesu nye ŋu, be Mawu ƒe Vie wònye eye ɖe wowɔe la tɔtrɔ gboe la dzi o.\nCambridge Yunivɛsitia xɔa dɔ le ame sia ame si fia nu tsi tre ɖe Anglikan sɔlemehaa ƒe nufiafiawo ŋu la si, eye esia fia be ɖoƒe ma ate ŋu age le Whiston si. Ke hã memia nu ɖe nu siwo ŋu wòke ɖo la dzi o, eƒe nuwɔnaa to vovo na Newton tɔ. Newton hã bui be aʋatsoe Mawuɖekaetɔ̃ ƒe nufiafia nye, gake mekɔ nu le edzi o. Whiston ŋlɔ bena: “Xexea me nu aɖeke mate ŋu . . . ana mamia nu ɖe nu si menya dzi o.”\nEsi Whiston meda asi ɖe alakpadzixɔsewo dzi o ta la, ŋutsu sia si nye “agbalẽnyala xɔŋkɔ va zu ame si wotsri”\nLe ƒe 1710 me la, wonya Whiston le Cambridge Yunivɛsitia me. Esi meda asi ɖe alakpadzixɔsewo dzi o ta la, ŋutsu sia si nye “agbalẽnyala xɔŋkɔ va zu ame si wotsri.” Ɣemaɣi kura gɔ̃ hã la vɔvɔ̃ meɖoe o. Le nyateƒe me la, le ɣeyiɣi si me tututu wonɔ enu tsom be etsi tre ɖe sɔlemeha ƒe nufiafia ŋu me la, eta nyati geɖewo siwo wòna ŋkɔe be Primitive Christianity Revived (Kristotɔnyenye Gbãtɔ Gbugbɔɖoanyi), eye nu si wòwɔnɛ be Kristotɔnyenye gbãtɔe nye ale si Yesu yomedzela gbãtɔwo subɔe. Emegbe Whiston va ɖo Krisotɔnyenye Dodo Ðe Ŋgɔ Ƒe Habɔbɔ, eye wokpena le eƒe me le London.\nTogbɔ be dɔ ge le Whiston si eye ganyawo sesẽ nɛ hena ɣeyiɣi aɖe hã la, eyi edzi nɔ agbalẽ ŋlɔm eye wonɔa nu fiam le kɔfi-noƒewo le London. Le ƒe 1737 me la, eɖe Josephus ƒe nuŋlɔɖi siwo gɔme wòɖe la ɖe go be yeatsɔ akpe ɖe amewo ŋu woanya nu tso ale si nuwo nɔ esime Kristotɔnyenye dze egɔme la ŋu. Wokpɔtɔ le eƒe agbalẽ sia tam va se ɖe egbe.\nEsi dzi nɔ Whiston ƒo wòƒo nu tsi tre ɖe dzixɔse siwo dzi ame akpa gãtɔ da asi ɖo ŋu ta la, agbalẽŋlɔla James E. Force gblɔ be ame geɖewo bunɛ egbea be enye “ame trama.” Gake ame bubuwo ya bunɛ be enye Biblia-ŋutinunyala bibi, ame si di nyateƒe si ku ɖe mawusubɔsubɔ ŋu anukwaretɔe, eye wòɖoe kplikpa nɔ agbe ɖe eƒe dzixɔsewo nu.\n^ mm. 10 Biblia gblɔ ame si tututu Mawu nye la eme kɔ nyuie. Àte ŋu axlẽ nu geɖe tso nya sia ŋu le jw.org. Ele yevugbe me. Àkpɔe le BIBLIA ƑE NUFIAFIAWO > BIBLIA ME BIABIAWO ƑE ŊUÐOÐOWO.\nWilliam Whiston (ƒe 1667 va se ɖe ƒe 1752) nye Aƒetɔ Isaac Newton ƒe ame nyanyɛ. Whiston kple Newton ƒe subɔsubɔdzi- xɔsewo dometɔ geɖe wɔ ɖeka.\nƔeaɖeɣi la Newton do alɔ Whiston le eƒe dɔwɔwɔwo me. Gake emegbe la, Newton va trɔ le eyome.\nWotso Whiston nu be etsi tsitre ɖe sɔlemehaa ŋu, gake womebu fɔe le ʋɔnu o.\n“Whiston ƒe nɔnɔme ɖedzesi ɖekae nye ale si wòɖia anukware le nu sia nu me.”—English Versions of the Bible.\nAme Si Bua Nuwo Ŋu Nyuie Ke Medzea Amehawo Yome O\n“Ne Whiston ŋɔlimetɔwo bunɛ be enye ame si tsi klokloklo be yeatsɔ yeƒe dɔ asa vɔe ɖe nu siwo dzi wòxɔ se ta la, eya hã bua wo be wonye ame siwo tsia klokloklo be yewoaɖe asi le nu siwo katã dzi yewoxɔ se ŋu bene woado yewo ɖe ŋgɔ.”—William Whiston—Honest Newtonian.\n“Whiston zã eƒe dzɔdzɔmeŋutinunya tsɔ ku nu me, de ŋugble eye wòƒo nya ta ku ɖe mawusubɔsubɔnyawo ŋuti. Nuxexlẽ geɖe kple ŋugbledede vevie kpe ɖe eŋu wòkpɔe be Mawuɖekaetɔ̃ ƒe nufiafia mele eteƒe o eye eya kee na wòxɔ Kristotɔ gbãtɔwo ƒe nufiafiawo dzi se.”—Agbalẽnyalagã Robert Bruen.\nÐe sɔlemeha si me nèle la da asi ɖe Mawuɖekaetɔ̃ ƒe nufiafia dzia? Ðe Nicaea Xɔsemeʋuʋua kpɔa ŋusẽ ɖe dziwò egbea?\nŊkuɖoɖo Blematɔ Aɖewo Dzi—William Whiston


Nuɖoanyi Sia Ƒe Nuwuwu—Nu Ka Tae Míanɔ Esinu Kpɔm? | Nusɔsrɔ̃\nGbetakpɔxɔ—Tata Si Míesrɔ̃na | August 2015\nGBE BUBU Afrikaans Cambodian Chol Dangme Eŋlisi Eʋegbe Franse Ga Garifuna Greenlandic Hmong (Ɣi) Iban Italian Karen (S'gaw) Kikongo Kiluba Kimbundu Kisonge Kongo Kwangali Kwanyama Laotian Lingala Maltese Mam Mazatec (Huautla) Mizo Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Rarotongan Sepedi Sesotho (Lesotho) Setswana Spanish Swahili (Congo) Swati Tahitian Tlapanec Tojolabal Totonac Tshiluba Tsonga Twi Umbundu Uruund Venda Wayuunaiki Xhosa Zulu\nNɔ Esinu Kpɔm!\n“Ne etsi megbe hã la, nɔ esinu kpɔm!”—HABAKUK 2:3.\nHADZIDZI: 128, 45\nNu ka tae míeka ɖe edzi be míele ŋkeke mamlɛawo me?\nNe ɣeyiɣi didi aɖee nye esia míele nuwuwua lalam gɔ̃ hã la, nu ka tae wòle be míanɔ ŋudzɔ?\nAleke míaɖee afia be míexɔe se be nuwuwua ava kpuie?\n1, 2. Nɔnɔme kae wòle be wòanɔ Yehowa subɔlawo si?\nYEHOWA subɔlawo lalana dzigbɔɖitɔe hena nyagblɔɖiwo me vava. Le kpɔɖeŋu me, Yeremiya nɔ mɔ kpɔm be Babilontɔwo ava tsrɔ̃ Yuda, eye esia va eme le ƒe 607 Do Ŋgɔ Na Yesu (D.Y.). (Yeremiya 25:8-11) Yesaya gblɔe ɖi be Yehowa akplɔ Yudatɔ siwo woɖe aboyoe la agbɔ va Yuda esime wògblɔ be: “Dzidzɔtɔwoe nye ame siwo katã kpɔa esinu.” (Yesaya 30:18) Mika hã nɔ mɔ kpɔm na Yehowa ƒe ŋugbedodowo me vava eye wògblɔ be: “Manɔ ŋu tsam na Yehowa.” (Mika 7:7) Gakpe ɖe eŋu la, Mawu subɔlawo ka ɖe edzi ƒe alafa geɖe be Mesia, alo Kristo, si ŋugbe wodo la ava.—Luka 3:15; 1 Petro 1:10-12. * (Kpɔ etenuŋɔŋlɔa.)\n2 Egbea míawo hã míele mɔ kpɔm na nyagblɔɖi siwo ku ɖe Yehowa ƒe Fiaɖuƒea ŋu la me vava vevie. Eteƒe madidi o, Yesu, si nye Fiaɖuƒe ma ƒe Fia, aɖe Mawu subɔlawo tso xexe sia si me afɔkuwo bɔ ɖo me. Atsrɔ̃ ame vɔ̃ɖiwo eye wòaɖe fukpekpewo katã ɖa. (1 Yohanes 5:19) Eya ta ele be míanɔ Yehowa ƒe ŋkekea sinu kpɔm ahanɔ dzadzraɖoɖi na eƒe vava ɣesiaɣi.\n3. Ne ƒe gbogbo aɖewoe nye esia míele nuwuwua lalam la, nya kae míate ŋu anɔ mía ɖokuiwo biam?\n3 Míele mɔ kpɔm vevie na ɣeyiɣi si me Mawu ƒe lɔlɔ̃nu ava eme le anyigba dzi. (Mateo 6:10) Gake ne ƒe gbogbo aɖewoe nye esia míele nuwuwua lalam la, ɖewohĩ míanɔ mía ɖokuiwo biam be, ‘Nu ka tae míayi edzi anɔ mɔ kpɔm be nuwuwua ava kpuie?’\nNU KA TAE MÍAYI EDZI ANƆ MƆ KPƆM BE NUWUWUA AVA KPUIE?\n4. Nu ka tae wòle vevie be ‘míanɔ ŋudzɔ’?\n4 Yesu de se na eyomedzelawo be, “minɔ ŋudzɔ.” Esia tae wòle vevie be míayi edzi anɔ mɔ kpɔm be nuwuwua ava kpuie. (Mateo 24:42; Luka 21:34-36) Yehowa ƒe habɔbɔa hã yi edzi le ŋku ɖom edzi na mí be ‘míanɔ lalam eye míaƒe susu nanɔ Yehowa ƒe ŋkekea ƒe vava’ kple xexe yeye si ŋugbe Yehowa do la ŋu vevie.—Xlẽ 2 Petro 3:11-13.\n5. Susu bubu ka tae wòle be míanɔ Yehowa ƒe ŋkekea sinu kpɔm?\n5 Ne ehiã be Yesu yomedzela siwo nɔ anyi le ƒe alafa gbãtɔ me nanɔ Yehowa ƒe ŋkekea sinu kpɔm la, ke ehiã na mí egbea geɖe wu. Nu ka tae? Elabena dzesi si ƒe nya Yesu gblɔ la ɖo kpe edzi be ele dzi ɖum abe Mawu Fiaɖuƒea ƒe Fia ene tso ƒe 1914 me ke, eye míele ŋkeke mamlɛwo me, alo “nuɖoanyi sia ƒe nuwuɣi.” Le kpɔɖeŋu me, abe ale si Yesu gblɔe ɖi ene la, xexea ƒe nɔnɔme le gbegblẽm ɖe edzi, eye wole gbeƒã ɖem Fiaɖuƒe ŋuti nya nyuia le anyigba katã dzi. (Mateo 24:3, 7-14) Yesu megblɔ ɣeyiɣi didi si ŋkeke mamlɛawo axɔ o, esia tae wòle be míanɔ dzadzraɖoɖi ahanɔ mɔ kpɔm be nuwuwua ate ŋu ava ɣesiaɣi.\n6. Aleke míewɔ nya be xexea ƒe nɔnɔme anyra ɖe edzi esi míele nuwuwua gogom?\n6 Ðe wòanye be “nuɖoanyi sia ƒe nuwuɣi” si ŋu nya wogblɔ la ku ɖe ɣeyiɣi bubu aɖe si le ŋgɔ gbɔna, si gavɔ̃ɖi wu, ŋua? Biblia gblɔ be amewo anɔ vɔɖivɔ̃ɖim ɖe edzi “le ŋkeke mamlɛawo” me. (2 Timoteo 3:1, 13; Mateo 24:21; Nyaɖeɖefia 12:12) Eya ta togbɔ be xexea me gblẽ fifia hã la, míenya be aganyra ɖe edzi.\n7. Nu kae Mateo 24:37-39 fia mí tso ale si xexea me anɔ le ŋkeke mamlɛawo me ŋu?\n7 Ame aɖewo abui be hafi “xaxa gã la” nadze egɔme la, aʋa anɔ dzɔdzɔm le dukɔ ɖe sia ɖe me eye ame akpa gãtɔ adze dɔ alo dɔ awu wo aɖi tsi ɖe wo ŋu. (Nyaɖeɖefia 7:14) Gake ne edzɔ alea la, ame sia ame ade dzesii be Biblia me nyagblɔɖiwoe le eme vam. Ame siwo metsɔ ɖeke le Biblia me nyawo me o gɔ̃ hã akpɔ esia adze sii. Ðo ŋku edzi be Yesu gblɔ be ame akpa gãtɔ ‘made dzesi’ ŋkeke mamlɛawo o. Woƒe gbe sia gbe nuwɔnawo dzi ko woanɔ eye dzidzi aƒo wo ne Yehowa ƒe ŋkekea va. (Xlẽ Mateo 24:37-39.) Edze ƒãa be mele be míanɔ mɔ kpɔm be nuwo agblẽ keŋkeŋ do ŋgɔ na “xaxa gã la” ale gbegbe be esia azi amewo dzi woaxɔe ase be nuwuwua gogo o.—Luka 17:20; 2 Petro 3:3, 4.\nMíeka ɖe edzi bliboe be míele “nuɖoanyi sia ƒe nuwuɣi”\n8. Esi míele ŋudzɔ ɖe Yesu ƒe dzesiawo ŋu ta la, nu ka dzie míeka ɖo?\n8 Ðe Yesu na dzesiawo eƒe nusrɔ̃laawo be yeatsɔ axlɔ̃ nu wo ne woanya ɣeyiɣi si me wole. Yesu yomedzelawo nɔa ŋudzɔ. (Mateo 24:27, 42) Tso ƒe 1914 me kee Yesu ƒe dzesiawo ƒe akpa vovovowo te emevava. Esia na míeka ɖe edzi bliboe be míele ŋkeke mamlɛawo me, si nye “nuɖoanyi sia ƒe nuwuɣi.” Yehowa ɖo ɣeyiɣi si wòatsrɔ̃ Satana ƒe xexe vɔ̃ɖia ɖi xoxo.\n9. Nu ka tae wòle be míanɔ mɔ kpɔm be nuwuwua ava kpuie?\n9 Ne nyaa le alea ɖe, nu ka tae wòle be míanɔ mɔ kpɔm be nuwuwua ava kpuie? Elabena míeɖoa to Yesu Kristo. Tsɔ kpe ɖe eŋu la, míekpɔe keŋ be ŋkeke mamlɛawo ƒe dzesi si Yesu na la le eme vam. Menye esi míexɔa nu sia nu si míesena dzi se tae míexɔe se be nuwuwua tu aƒe o, ke esi míeka ɖe edzi be Biblia me nyagblɔɖiwo le eme vam tae. Ele be míanɔ ŋudzɔ ahanɔ dzadzraɖoɖi na nuwuwua.\nƔEKAƔIE MÍALALA ASE ÐO?\n10, 11. (a) Nu ka tae Yesu gblɔ na eyomedzelawo be ‘woanɔ ŋudzɔ’? (b) Nu kae Yesu gblɔ na eyomedzelawo be woawɔ ne nuwuwua meva kaba abe ale si wosusui ene o? (Kpɔ nɔnɔmetata si le nyati sia ƒe gɔmedzedze.)\n10 Ƒe gbogbo aɖewoe nye esia si mía dometɔ geɖe le Yehowa subɔm nuteƒewɔwɔtɔe hele mɔ kpɔm na eƒe ŋkekea ƒe vava vevie. Ɣeyiɣi didi ka kee míeɖale lalam o, ele be míayi edzi anɔ mɔ kpɔm be ŋkekea ava kpuie. Ele be míanɔ dzadzraɖoɖi ne Yesu va be yeatsrɔ̃ Satana ƒe xexea. Ðo ŋku nu si Yesu gblɔ na eyomedzelawo be woawɔ dzi be: “Mikpɔ nyuie, minɔ ŋudzɔ, elabena mienya ɣeyiɣi ɖoɖi la o. Ele abe ŋutsu aɖe si zɔ mɔ yi duta, eye wògblẽ eƒe aƒe ɖi la ene. Ena ŋusẽ eƒe kluviwo, ede dɔ asi na wo dometɔ ɖe sia ɖe, eye wòde se na agbonudzɔla la be wòanɔ ŋudzɔ. Eya ta minɔ ŋudzɔ, elabena mienya ɣekaɣi aƒetɔ la le vava ge o, eɖanye fiẽ alo zãtiƒe alo fɔŋli alo ŋdi kanya o; ale be ne eva ɖo le vo me la, wòagakpɔ mi le alɔ̃ me o. Ke nya si gblɔm mele na mi la, amewo katãe mele egblɔm na be: Minɔ ŋudzɔ.”—Marko 13:33-37.\nWoadze alakpasubɔsubɔhawo dzi, eye esia ate ŋu adzɔ kpata\n11 Esi Yesu yomedzelawo de dzesii be edze dziɖuɖu gɔme le ƒe 1914 me ko la, wokpɔe be nuwuwua ate ŋu ava ɣesiaɣi. Eya ta wowɔ geɖe le gbeƒãɖeɖedɔa me tsɔ dzra ɖo ɖe eŋu. Yesu gblɔ be ate ŋu adzɔ be yemava kaba o, yeate ŋu ava le “fɔŋli alo ŋdi kanya.” Ne edzɔ alea la, nu kae wòhiã be eyomedzelawo nawɔ? Yesu gblɔ be: “Minɔ ŋudzɔ.” Le esia ta nenye be míese le mía ɖokuiwo me be ɣeyiɣi didi aɖee nye esia míele lalam gɔ̃ hã la, mefia be nuwuwua le didiƒe ɖaa alo mava le míaƒe agbenɔɣi o.\n12. Nya kae Habakuk bia Yehowa, eye aleke wòɖo eŋu nɛ?\n12 Nyagblɔɖila Habakuk lala dzigbɔɖitɔe esime wònɔ gbeƒã ɖem Yerusalem ƒe tsɔtsrɔ̃. Gbedeasi sia kee nyagblɔɖila siwo do ŋgɔ nɛ hã ɖe gbeƒãe ƒe geɖe. Habakuk kpɔe be nu vɔ̃ɖi wɔwɔ kple nu madzɔmadzɔ wɔwɔ do agbogbo wu le yeƒe ɣeyiɣia me. Edo gbe ɖa na Yehowa hebiae be: “Oo Yehowa, va se ɖe ɣekaɣi manɔ ɣlidodo dzi be nàxɔ nam.” Togbɔ be Yehowa megblɔ ɣeyiɣi si nuwuwua ava na Habakuk o hã la, edo ŋugbe nɛ be: “Mahe ɖe megbe o!” Yehowa gblɔ kpe ɖe eŋu na Habakuk be: “Nɔ esinu kpɔm!”—Xlẽ Habakuk 1:1-4; 2:3.\n13. Nu kae Habakuk ate ŋu anɔ gbɔgblɔm na eɖokui, eye nu ka tae afɔku le nuŋububu sia me?\n13 Tsɔe be mɔkpɔkpɔ na nuwuwua ti kɔ na Habakuk eye wògblɔ na eɖokui be: ‘Ƒe geɖee nye esia mele mɔ kpɔm na Yerusalem ƒe tsɔtsrɔ̃. Adidi ŋutɔ hafi nuwuwua nava. Mehiã be mayi edzi anɔ gbeƒã ɖem tso eŋu o. Ame bubuwo ate ŋu aɖe gbeƒã faa.’ Nu kae nèbu be adzɔ ne ɖe wòbu nuwo ŋu nenema? Anye ne Yehowa magakpɔ ŋudzedze ɖe eŋu o. Eye ne ɖe menɔ dzadzraɖoɖi esi nuwuwua va o la, anye ne ebu eƒe agbe.\n14. Nu ka tae dzi adzɔ mí ŋutɔ be Yehowa xlɔ̃ nu mí be míanɔ mɔ kpɔm na nuwuwua?\n14 Tsɔe be èle xexe yeyea me. Nu siwo katã Yehowa gblɔ ɖi ku ɖe ŋkeke mamlɛawo ŋu la va eme pɛpɛpɛ. Ègaka ɖe Yehowa dzi wu tsã, eye èxɔe se vevie be nya ɖeka pɛ hã mado kpo emevava le nu bubu siwo katã ŋugbe wòdo la me o. (Xlẽ Yosua 23:14.) Edzɔ dzi na wò ŋutɔ be Yehowa he nuwuwua vɛ le ɣeyiɣi nyuitɔ dzi, eye wòxlɔ̃ nu eƒe amewo be woakpɔ esinu.—Dɔwɔwɔwo 1:7; 1 Petro 4:7.\nMÍEYIA EDZI ÐEA GBEƑÃ ESIME MÍELE LALAM\nÐe nèɖea gbeƒã nya nyuia dzonɔamemetɔea? (Kpɔ memama 15)\n15, 16. Nu ka tae wòle be míawɔ nu sia nu si míate ŋui le gbeƒãɖeɖedɔa me?\n15 Yehowa ƒe habɔbɔa ɖoa ŋku edzi na mí ɣesiaɣi be míana Yehowa subɔsubɔ nanye nu vevitɔ na mí le agbe me. Ŋkuɖodzinya siawo kpena ɖe mía ŋu be míado vevie nu le Mawu subɔsubɔ me eye míade dzesii hã be míaƒe gbedeasia hiã kpata. Míeka ɖe edzi be dzesi si ŋu nya Yesu gblɔ la le eme vam fifia, eye be nuwuwua le aƒe tum kabakaba. Eya ta míenana Yehowa xɔa nɔƒe gbãtɔ le míaƒe agbe me, eye míeyia edzi nɔa gbeƒã ɖem Fiaɖuƒe ŋuti nya nyuia.—Mateo 6:33; Marko 13:10.\n16 Nya nyuia gbɔgblɔ na amewo fia be míele kpekpem ɖe wo ŋu be woaɖe wo tso Satana ƒe xexe si le tsɔtsrɔ̃ ge kpuie la me. Afɔku dziŋɔtɔ siwo dzɔ le atsiaƒu dzi la dometɔ ɖeka dzɔ le ƒe 1945 me, esi tɔdziʋu si nye Wilhelm Gustloff nyrɔ. Ame akpe geɖe ku. Woɖe nɔvinyɔnu aɖe kple srɔ̃a le tɔdziʋu sia me. Eɖo ŋku edzi be esime tɔdziʋua nɔ nyɔnyrɔm gɔ̃ hã la, nyɔnu aɖe nɔ ɣlidodo dzi be: “Nye mɔzɔkploawo! Nye mɔzɔkploawo! Nye sikanuawo! Nye sikanuawo katã le nye xɔvia me. Nu sia nu bu nam!” Gake mɔzɔla bubuawo ya tsi dzi ɖe nu si le vevie wu ŋu, eye woku kutri ɖe amewo ƒe agbe. Egbea ame geɖe ƒe agbe le afɔku me. Esia ta míawo hã míedi be míanɔ abe mɔzɔla ɖokuitɔmadila mawo ene, eye míana míaƒe susu katã nanɔ gbeƒãɖeɖedɔ si hiã kpata la ŋu. Anyo be míawɔ nu sia nu si míate ŋui akpe ɖe amewo ŋu be woatsi agbe le xexe sia ƒe nuwuwu.\nTso nya me le mɔ nyuitɔ nu ɣesiaɣi eye wò susu nanɔ gbeƒãɖeɖedɔ si hiã kpata la ŋu (Kpɔ memama 17)\n17. Nu ka tae wòle be míaka ɖe edzi be nuwuwua ate ŋu ava ɣesiaɣi?\n17 Edze ƒãa be Biblia ƒe nyagblɔɖiwo le eme vam kabakaba eye be xexe vɔ̃ɖi sia ƒe nuwuwu te tu mí. Míele mɔ kpɔm be “dzo ewo” la kple “lã wɔadã la” natrɔ ɖe Babilon Gã la, si nye alakpasubɔsubɔhawo katã ƒe ƒuƒoƒo, ŋu ahatsrɔ̃e. (Nyaɖeɖefia 17:16) Megawɔ na mí be ɣeyiɣi si nu sia adzɔ la le ŋgɔ ʋĩi o. Mègaŋlɔ be o be, Mawue ‘atsɔe ade woƒe dzi me’ be woadze alakpasubɔsubɔhawo dzi, eye esia ate ŋu adzɔ kpata! (Nyaɖeɖefia 17:17) Satana ƒe xexe vɔ̃ɖia awu enu kpuie. Eya ta ele be míawɔ ɖe Yesu ƒe nuxlɔ̃amea dzi be: “Mikpɔ mia ɖokui dzi nyuie be nu tsu ɖuɖu kple aha tsu nono kpakple agbemedzimaɖitsitsiwo nagate miaƒe dzi ɖe to gbeɖe o, ne ŋkeke ma nagaɖi ɖe mi abe mɔ̃ ene o.” (Luka 21:34, 35; Nyaɖeɖefia 16:15) Ele vevie be míanɔ ŋudzɔ ahanɔ geɖe wɔm le Yehowa subɔsubɔ me, eye míaka ɖe edzi be “[ekpena] ɖe ame siwo le mɔ kpɔm nɛ la ŋu.”—Yesaya 64:4.\n18. Biabia ka ƒe ŋuɖoɖoe míakpɔ le nyati si kplɔe ɖo me?\n18 Esi míele nuɖoanyi vɔ̃ɖi sia ƒe nuwuwu lalam la, mina míawɔ ɖe aɖaŋu si nusrɔ̃la Yuda ɖo dzi be: “Lɔlɔ̃tɔwo, mitu mia ɖokuiwo ɖo ɖe miaƒe xɔse kɔkɔetɔ la dzi, mido gbe ɖa le gbɔgbɔ kɔkɔe me, eye minɔ Mawu ƒe lɔlɔ̃ la me ɖaa, esi miele mía Aƒetɔ Yesu Kristo ƒe nublanuikpɔkpɔ lalam hena agbe mavɔ kpɔkpɔ.” (Yuda 20, 21) Gake aleke míaɖee afia be míele mɔ kpɔm be Mawu ƒe xexe yeyea nava kpuie, eye be míele esinu kpɔm? Míadzro esia me le nyati si kplɔe ɖo me.\n^ mm. 1 Be nàkpɔ Biblia me nyagblɔɖi siwo ku ɖe Mesia la ŋu kple ale si wova emee la, kpɔ agbalẽ si nye Nuka Tututue Nye Biblia ƒe Nufiafia?, axa 200\nBe míayi edzi anɔ mɔ kpɔm be Yehowa ƒe ŋkekea ava kpuie: Efia be míanɔ ŋudzɔ ɖe dzesi si Yesu na ŋu ahaka ɖe edzi bliboe be míele “nuɖoanyi sia ƒe nuwuɣi.” Míelalana dzigbɔɖitɔe, eye míenɔa agbe si ɖenɛ fiana be míexɔe se be nuwuwua te tu mí. Míenana Yehowa xɔa nɔƒe gbãtɔ na mí le agbe me eye míeyia edzi nɔa gbeƒã ɖem nya nyuia\nNuɖoanyi sia ƒe nuwuɣi: Enye ɣeyiɣi si dze egɔme tso ƒe 1914 me eye awu enu ne wotsrɔ̃ Satana ƒe xexea\nDe Ŋugble Le Yehowa Ƒe Lɔlɔ̃ Si Nu Metsina O Ŋu Ðaa\nDzra Ðo Fifia Ðe Agbenɔnɔ Le Xexe Yeyea Me Ŋu\nLé Ŋku Ðe Wò Hadedewo Ŋu Le Ŋkeke Mamlɛ Siawo Me\n“Ƒukpo Geɖeawo Nekpɔ Dzidzɔ”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2015\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2015\nGBETAKPƆXƆ—TATA SI MÍESRƆ̃NA August 2015


Hiob 22 | Biblia Le Internet Dzi | Xexe Yeye Gɔmeɖeɖe\nElifaz ƒe nuƒo etɔ̃lia (1-30)\n‘Ðe ame ate ŋu anye viɖenu na Mawua?’ (2, 3)\nEtso Hiob nu be enye ŋuklẽla kple ame madzɔmadzɔ (9)\n‘Trɔ ɖe Mawu ŋu ne wòaɖo wò te’ (23)\n22 Temantɔ Elifaz+ ɖo eŋu be: 2 “Ðe ame ate ŋu anye viɖenu na Mawua? Ðe viɖe le ame si si gɔmesese deto le la ŋu nɛa?+ 3 Ðe Ŋusẽkatãtɔ la tsɔa ɖe le wò dzɔdzɔenyenye mea?*Alo ne fɔɖiɖi mele wò zɔzɔme ŋu o la ɖe wòɖea vi nɛa?+ 4 Ðe wòahe to na wò,Eye wòakplɔ wò ayi ʋɔnui le wò mawuvɔvɔ̃ ta? 5 Ðe menye esi wò nu vɔ̃ɖi wɔwɔwo sɔ gbɔEye seƒe meli na wò vodadawo o tae oa?+ 6 Elabena èxɔ awɔbanu le nɔviwòwo si yakatsyɔ,Eye nèɖe avɔ le amewo ŋu wotsi ama.*+ 7 Mènaa tsi ame siwo ŋu ɖeɖi te la wonona o,Eye nètea abolo dɔwuitɔwo.+ 8 Anyigba la zu ame si si alɔkpa sesẽ le la tɔ,+Eye ame ŋkutae nɔa edzi. 9 Ke èɖo ahosiwo ɖa asi gbɔlo,Eye nèna tsyɔ̃eviwo ƒe alɔ me tu. 10 Esia tae woɖo mɔ̃* ƒo xlã wò,+Eye ŋɔdzi léa wò le vo me; 11 Esia tae viviti do ɖe wò ale gbegbe be mègate ŋu le nu kpɔm o,Eye tɔɖɔɖɔ va tsyɔ dziwò ɖo. 12 Ðe Mawu mele dziƒo ʋĩi oa? Eye kpɔ afi si ɣletiviwo katã le ɖa, be wo gbɔ metsɔ o. 13 Ke wòa nègblɔ be: ‘Nu ka gɔ̃e Mawu nya? Ðe wòate ŋu akpɔ nu to blukɔ me adrɔ̃ ʋɔnua? 14 Alilikpowo xe eŋkume, ale be mele nu kpɔm o,Ðeko wòɖia tsa le dziƒo gobaa* la.’ 15 Ðe nèbe yealé mɔ xoxo,Si dzi ame vɔ̃ɖiwo to la me ɖe asia? 16 Wo, ame siwo wotsrɔ̃ ɖa* hafi woƒe ɣeyiɣi de,Ame siwo ƒe gɔmeɖoanyi tsiɖɔɖɔ* kplɔ dzoe?+ 17 Ame siwo gblɔna na Mawu vavã la be: ‘Ðe asi le mía ŋu! Nu kae Ŋusẽkatãtɔ la ate ŋu awɔ mí?’ 18 Evɔ wònye eyae tsɔ nu nyuiwo yɔ woƒe xɔwo me taŋ hafi. (Adaŋudede vɔ̃ɖi siawo tɔgbi metsɔ gbɔnye o.) 19 Ame dzɔdzɔewo akpɔe, eye dzi adzɔ wo,Ame maɖifɔwo aɖe alɔme le wo ŋu be: 20 ‘Wotsrɔ̃ míaƒe ketɔwo ɖa keŋ,Eye dzo afiã woƒe nu susɔewo keŋkeŋ.’ 21 Dze xɔlɔ̃e, ne nànɔ ŋutifafa me;Ekema nu nyuiwo asu asiwò. 22 Xɔ se si do tso eƒe nu me,Eye nàdzra eƒe nyawo ɖo ɖe wò dzi me.+ 23 Ne ètrɔ va Ŋusẽkatãtɔ la gbɔ la, ekema agaɖo wò te;+Ne ète nu madzɔmadzɔ wɔwɔ ɖa xaa tso wò agbadɔ gbɔ, 24 Ne ètsɔ wò sika* kɔ ɖe ke me,Eye nèkɔ Ofir+ sika ɖe kpewo me le tɔʋe me la, 25 Ekema Ŋusẽkatãtɔ la azu sika* na wò,Kple klosalo nyuitɔ na wò. 26 Ekema Ŋusẽkatãtɔ la ƒe nu anyo ŋuwò vevie,Eye àwu wò mo dzi na Mawu. 27 Àƒo koko nɛ, eye wòaɖo to wò;Eye àwɔ wò adzɔgbeɖeɖewo dzi. 28 Nu sia nu si nèɖo be yeawɔ la adze edzi na wò,Eye kekeli aklẽ ɖe wò mɔwo dzi. 29 Elabena ne èƒo nu dadatɔe la, abɔbɔ wò ɖe anyi,Ke axɔ na ame si bɔbɔ eɖokui ɖe anyi.* 30 Axɔ na ame maɖifɔ la;Eya ta ne wò asi me dza la, ekema axɔ na wò godoo.”\n^ Alo, “Ðe wòdzɔa dzi na Ŋusẽkatãtɔ la be èle dzɔdzɔea?”\n^ Egɔmeɖeɖe tẽe, “nèɖe avɔ le amamanɔlawo ŋu.”\n^ Egɔmeɖeɖe tẽe, “adoboliwo.”\n^ Alo, “godoo.”\n^ Alo, “ƒe agbe dzi wotso.”\n^ Egɔmeɖeɖe tẽe, “tɔsisi.”\n^ Alo, “sikakɔwo.”\n^ Alo, “sikakɔ.”\n^ Alo, “ame si de mo to.”